Belindas kalns

Belindas kalns () ir aktīvs vulkāns Dienvidsendviču salu Montagjū salā Antarktikā, salas un visa arhipelāga augstākā virsotne.

Vulkāns paceļas 3000 m augstumā no okeāna pamatnes un vainagojas ar ledus pildītu kalderu diametrā. Belindas kalna nosaukums tiek attiecināts kā uz salas augstāko punktu kalderas dienvidu malā, tā arī uz salīdzinoši jaunāko centrālo vulkāna konusu. Līdz 2001. gadam nebija datu par vulkāna aktivitātēm, kad tās tika konstatētas MODIS satelītainās. Analizējot agrākos uzņēmumus, vulkānisko aktivitāšu pazīmes tika konstatētas arī AVHRR attēlos par laika periodu no 1995. gada marta līdz 1998. gada februārim. Pēdējais intensīvais vulkānisko aktivitāšu periods ilga no 2001. līdz 2007. gadam.

Kalnu pirmais, iespējams, redzējis salas pirmatklājējs Džeimss Kuks 1775. gadā, aprakstījis Fabiāns fon Belinshauzens 1819. gadā, uzmērīja Discovery Investigations ekspedīcija 1930. gadā un nosauca par godu ekspedīcijas vecākā zinātnieka Stenlija Kempa meitai Belindai Kempai (Belinda Kemp).


26. Tukuma policijas bataljons

26. Tukuma policijas bataljons () bija militāra latviešu brīvprātīgo vienība Trešā reiha pakļautībā Otrajā pasaules karā. Kaujas gaitas beidza 1943. gada 19. aprīlī ar iekļaušanu 2. latviešu SS brīvprātīgo brigādē kā 43. pulka II bataljons.


Tilde (zīme)

Tilde var būt vai nu tehniska rakstu zīme (~), vai arī diakritiska zīme (◌̃), ko izmanto vairākās valodās. Tās bezatstarpju rakstzīmes HTML ievade ir ̃.

Diakritiskas zīmes lomā, nosaukumi, kas uz to tiek attiecināti var būt pretrunīgi, piemēram, lietuviešu kāpjošā zilbes intonācija, kas tiek apzīmēta ar tildi, bieži tiek saukta par "cirkumfleksu", kaut arī apzīmējums "cirkumflekss" vairumā valodu tiek attiecināts uz pavisam citu diakritisko zīmi (^), dažkārt sauktu par "jumtiņu", piemēram, ⟨â⟩.


Šašliks

Šašliks (no ; şış — 'durklis, iesms') ir uz atklātas uguns vai kokoglēm cepti uz iesma uzsprausti gaļas gabaliņi. Izmanto cūkas, aitas, liellopa vai vistas gaļu, bieži vien to iepriekš sagatavojot marinējot etiķī, augļu sulās, vīnā, majonēzē ar sīpoliem, zaļumiem un garšvielām. Cep uz speciāla grila vai mangala, kuros tiek kurinātas ogles vai malka līdz oglēm, gaļu periodiski apgriežot. Pasniedz atsevišķi kā pamatēdienu vai ar piedevām.

Latvijā izdotajās pavārgrāmatās šašlika receptes parādās jau pirms Otrā pasaules kara, tomēr plašu popularitāti tas ieguva 1970. gados, kad šašliks kļuva par ierastu ēdienu Jāņos. Latvijā gatavotajam šašlikam raksturīga jēra gaļas aizstāšana ar cūkgaļu un mazāka aso garšvielu pievienošana.


Sondersa sala

Sondersa sala () ir neapdzīvota vulkāniska sala Dienvidsendviču salu arhipelāgā Atlantijas okeāna dienvidos, trešā lielākā arhipelāga sala. Administratīvi ietilpst Apvienotās Karalistes valdījumā Dienviddžordžijā un Dienvidsendviču Salās. Izvietojies arhipelāga rietumos, Larsena šaurums to atdala no Montagjū salas dienvidos, bet Šekltona šaurums — no Kendlmasas salas ziemeļos. Sala klinšaina, lielākoties klāta ar ledu. Nelieli no sniega un ledus brīvi apgabali ir salas ziemeļos (Blekstona līdzenums) un dienvidaustrumos. Salu veido aktīvs vulkāns Maikla kalns. Par tā izvirdumiem un citām aktivitātēm periodiski tiek ziņots kopš 1819. gada, pēdējais izvirdums reģistrēts 2012. gada oktobrī.

Salu 1775. gadā atklāja britu jūrasbraucēja Džeimsa Kuka ekspedīcija un nosauca to par godu britu admirālim Čārlzam Sondersam (Charles Saunders). Krastā pirmais izkāpa norvēģu polārpētnieks Karls Antons Larsens 1908. gadā.


Džonatans Spīlmens

Džonatans Saimons Spīlmens (; dzimis , Londonā) ir Lielbritānijas starptautiskais lielmeistars šahā (1980).


Ernests Šosons

Amedejs Ernests Šosons (; dzimis , miris ) bija franču komponists. Sezāra Franka skolnieks.

Dzimis pārticīgā ģimenē. Tēvs ieguva kapitālu barona Osmāna celtniecības buma laikā. Pakļaujoties tēva vēlmēm, studēja tiesības, tomēr maz interesējās par šo profesiju. 1879. gadā sāka mācības pie Žila Masnē Parīzes konservatorijā, vēlāk kļūstot par Sezāra Franka skolnieku. No 1886. gada līdz savai nāvei bija Nacionālās mūzikas biedrības (Société Nationale de Musique) sekretārs. Miris nelaimes gadījumā, braucot ar velosipēdu.

Šosona daiļradi nosacīti var iedalīt trīs posmos. Līdz 1886. gadam Šososa kompozīcijas radītas Žila Masnē ietekmē. No 1886. līdz apmēram 1895. gadam Šosona darbos jūtama Riharda Vāgnera un Sezāra Franka ietekme, bet vēlākajā posmā parādās impresionisma iezīmes.


Latvijas Valsts koksnes ķīmijas institūts

Latvijas Valsts koksnes ķīmijas institūts ir Izglītības un zinātnes ministrijas pārraudzībā esošs valsts zinātniskais institūts. Vadošais koksnes zinātnes centrs Latvijā un Baltijas valstīs.


1. Rīgas latviešu brīvprātīgo policijas pulks

1. Rīgas latviešu brīvprātīgo policijas pulks () bija militāra latviešu brīvprātīgo vienība Trešā reiha pakļautībā Otrajā pasaules karā. Kaujas gaitas beidza ar iekļaušanu 15. ieroču SS grenadieru divīzijā 1944. gada 15. oktobrī Tornā.


Latviešu policijas pulki

Latviešu policijas pulki bija militāras latviešu brīvprātīgo vienības Trešā reiha pakļautībā Otrajā pasaules karā, kas tika izveidotas, apvienojot pastāvošos policijas bataljonus starp 1943. un 1944. gadu, tika likvidēti 1944. gada beigās, apvienojot tos Ieroču SS latviešu lauku papildinājuma depo. Policijas pulki bija pakļauti augstākajam SS un policijas vadītājam Ostlandē, taču nonākot frontē nonāca aizsardzības iecirkņa atbildīgās divīzijas štāba pakļautībā.


Goodreads

Goodreads ir "sociālās kataloģizēšanas" vietne, kuru 2006. gada decembrī izveidoja Otiss Čandlers, programminženieris un uzņēmējs, un Elizabete Čandlere. Vietne tika palaista 2007. gada janvārī. Tā ļauj interneta lietotājiem brīvi pārskatīt Goodreads plašo, lietotāju veidoto grāmatu un atsauksmju datubāzi. Lai varētu pievienot datubāzei jaunu grāmatu, iesniegt atsauksmi, kataloģizēt savu bibliotēku vai veidot lasāmo grāmatu sarakstus, nepieciešams reģistrēties. Reģistrēti lietotāji var arī veidot savas grupas grāmatu ieteikumiem un diskusijām. 2007. gada decembrī vietnei bija vairāk nekā 650 000 lietotāju un datubāzē bija reģistrētas vairāk nekā 10 000 000 grāmatas. 2012. gada jūlijā vietne sasniedza 10 miljonu lietotāju skaitu, mēnesī to apmeklēja 20 miljonus reižu, un to pārvaldīja 30 darbinieki. 2013. gada 23. jūlijā tika paziņots, ka tā sasniegusi 20 miljonu lietotāju robežu, ieguvusi divreiz lielāku lietotāju skaitu tikai 11 mēnešu laikā. Organizācijas ofiss atrodas Sanfrancisko.

2013. gada 28. martā Goodreads iegādājās Amazon. Darījuma cena palika neatklāta.


2. Liepājas latviešu brīvprātīgo policijas pulks

2. Liepājas latviešu brīvprātīgo policijas pulks () bija militāra latviešu brīvprātīgo vienība Trešā reiha pakļautībā Otrajā pasaules karā. Kaujas gaitas beidza ar iekļaušanu 1. Rīgas latviešu brīvprātīgo policijas pulkā 1944. gada 24. augustā Bulduros.


3. Cēsu latviešu brīvprātīgo policijas pulks

3. Cēsu latviešu brīvprātīgo policijas pulks () bija militāra latviešu brīvprātīgo vienība Trešā reiha pakļautībā Otrajā pasaules karā. Kaujas gaitas beidza ar iekļaušanu 1. Rīgas latviešu brīvprātīgo policijas pulkā 1944. gada 31. augustā Bulduros.


2. Kurzemes latviešu brīvprātīgo policijas pulks

2. Kurzemes latviešu brīvprātīgo policijas pulks () bija militāra latviešu vienība Trešā reiha pakļautībā Otrajā pasaules karā. Dienesta gaitas beidza ar iekļaušanu 1. Rīgas latviešu brīvprātīgo policijas pulkā 1944. gada 31. augustā Bulduros.


Kendlmasa

Kendlamasa () ir neapdzīvota vulkāniska sala Dienvidsendviču salu arhipelāgā Atlantijas okeāna dienvidos. Administratīvi ietilpst Apvienotās Karalistes valdījumā Dienviddžordžijā un Dienvidsendviču Salās. Izvietojies arhipelāga ziemeļrietumos Kendlmasas salu grupā, Šekltona šaurums to atdala no Sondersa salas dienvidos, bet Brauna šaurums — no Visokijas salas ziemeļos. 4,2 km platais Nelsona šaurums Kendlmasu atdala no Vindikeišenas salas rietumos. Sala kalnaina, dienviddaļā atrodas ar ledu klāts kalnu masīvs ar salas augstāko virsotni Andromedas kalnu. Salas ziemeļrietumos ir aktīvs vulkāns Lucifera kalns. Starp šiem diviem vulkāniskajiem masīviem esošā lavas līdzenuma vecums tiek lēsts tikai dažos simtos gadu.

Salu grupu 1775. gada 2. februārī, Sveču dienā, atklāja britu jūrasbraucēja Džeimsa Kuka ekspedīcija un nosauca to par godu šai dienai. 1930. gadā Kendlmasas salas apsekoja Discovery Investigations ekspedīcija un piešķīra Kendlmasas nosaukumu lielākajai no divām salām.


Ziemeļjitlandes reģions

Ziemeļjitlandes reģions () ir viens no pieciem Dānijas reģioniem. Robežojas dienvidos ar Vidusjitlandes reģionu. Pēc platības tas ir trešais lielākais reģions Dānijā, bet mazākais Dānijas reģions pēc iedzīvotāju skaita. Ziemeļjitlandes reģions ir sadalīts vienpadsmit pašvaldībās, administratīvais centrs un lielākā pilsēta ir Olborga.


Staļina "Kastaņu runa"

Staļina "Kastaņu runa" ir vēsturē iegājies apzīmējums Staļina runai Vissavienības Komunistiskās (boļševiku) partijas XVIII kongresā 1939. gada 10. martā. Tā iezīmēja pagrieziena punktu attiecību uzlabošanai starp Vāciju un PSRS, kas noveda pie Molotova-Ribentropa pakta noslēgšanas un Eiropas sadalīšanas "ietekmes zonās".


Vindikeišena

Vindikeišena ( — 'Attaisnojuma sala') ir neapdzīvota vulkāniska sala Dienvidsendviču salu arhipelāgā Atlantijas okeāna dienvidos. Administratīvi ietilpst Apvienotās Karalistes valdījumā Dienviddžordžijā un Dienvidsendviču Salās. Izvietojusies arhipelāga ziemeļrietumos Kendlmasas salu grupā, platais Nelsona šaurums Vindikeišenu atdala no Kendlmasas salas rietumos. Sala kalnaina, lielākoties brīva no pastāvīga ledus un sniega, rietumdaļā atrodas vulkānisks masīvs ar salas augstāko virsotni Kvadranta smaili. Lai arī salā ir vulkāns, nav liecību, ka tas būtu bijis aktīvs pēdējos gados.

Salu grupu 1775. gada 2. februārī, Sveču dienā, atklāja britu jūrasbraucēja Džeimsa Kuka ekspedīcija. 1930. gadā Kendlmasas salas apsekoja Discovery Investigations ekspedīcija un apstiprināja Kuka ziņojumu par divām atklātajām salām grupā, nosaucot mazāko par Vindikeišenu.


Raduga-1M №1

Raduga-1M №1 (Радуга-1М №1) zināms arī kā Globus-1M 11L (Глобус-1М 11Л) ir Krievijas militārais sakaru pavadonis, pirmais no Raduga-1M sērijas. Pavadonis palaists 2007. gada decembrī, un to apkalpo Krievijas Kosmiskais karaspēks.

Oficiāli ziņas par kosmiskā aparāta parametriem netiek sniegtas, bet zināms, ka tas darbojas frekvenču joslās L, C, X un Ka. Pavadoni izgatavojis uzņēmums ISS Rešetnjova.

Raduga-1M №1 tika palaists 00:16 UTC ar nesējraķeti Proton-M/Briz-M no Baikonuras kosmodroma 81. laukuma 24. palaišanas iekārtas. 09:17 UTC pavadonis atdalījās no dzinējbloka Briz-M un ievadīts ģeostacionārajā pārejas orbītā. Nākamajā dienā Aizsardzības ministrijas oficiālajā publikācijā pavadonis tika identificēts kā Kosmos-2434, minot, ka tas ir jaunas paaudzes sakaru pavadonis bruņotajiem spēkiem un citām valdības institūcijām. Trīs dienas pēc starta NPO PM konstruktoru birojs izplatīja publikāciju, kurā minēts, ka 9. decembrī palaistais pavadonis izgatavots viņu organizācijā un identificēts kā Raduga-1M.

Ģeostacionārajā orbītā Raduga-1M №1 tika izvietots punktā 70° austrumu garuma.

2013. gada maijā parādījās neoficiālas ziņas, ka Raduga-1M ir sabojājies. rietumvalstu pavadoņu sekošanas dienesti pamanīja, ka Raduga-1M ir sācis orbītas paaugstināšanas manevrus. Mēneša beigās pavadonis jau bija 140 km virs ģeostacionārās orbītas, kur sākas apbedīšanas orbīta.


Umbriels (pavadonis)

Umbriels, arī Urāns II, ir Urāna pavadonis. Tas ir sešpadsmitais pavadonis pēc kārtas, skaitot no Urāna un trešais lielākais no Urāna pavadoņiem. Umbriels ir arī tumšākais no Urāna lielajiem pavadoņiem.


Augšdelma un galvas stumbrs

Augšdelma un galvas stumbrs () ir artērija, kas atiet no aortas loka (arcus aortae) otrās ribas skrimšļa līmenī. Virzoties uz augšu un pa labi augšdelma un galvas stumbrs labā atslēgkaula un krūškaula locītavas (articulatio sternoclavicularis) līmenī sadalās divās gala zaros — labo kopējo miega artēriju un kreiso zematslēgkaula artēriju. Aiz augšdelma un galvas stumbra atrodas elpvads un no priekšas — labā augšdelma un galvas vēna (vena brachiocephalica).


Jakovs Kuļņevs

Jakovs Kuļņevs (; dzimis , miris ) bija Ludzā dzimis un Ilzeskalnā apglabāts Krievijas Impērijas virsnieks, huzāru ģenerālmajors.


Jurijs Šuļmans

Jurijs Šuļmans (; ; dzimis , Minskā) ir ASV (agrāk PSRS un Baltkrievijas) starptautiskais lielmeistars šahā (1995).


Kendlmasas salas

Kendlamasas salas ( — 'Sveču dienas salas') ir neapdzīvotu vulkānisku salu grupa Dienvidsendviču salu arhipelāgā Atlantijas okeāna dienvidos. Administratīvi ietilpst Apvienotās Karalistes valdījumā Dienviddžordžijā un Dienvidsendviču Salās. Izvietojušās arhipelāga ziemeļrietumos, ģeogrāfiski dažkārt tiek pieskaitītas Traversē salām. Šekltona šaurums tās atdala no Sondersa salas dienvidos, bet Brauna šaurums — no Visokijas salas ziemeļos. Grupā ir divas salas: lielākā Kendlmasa austrumos un mazākā Vindikeišena rietumos, tās atdala ap 4 km platais Nelsona šaurums. Salas kalnainas, Kendlamasa lielākoties klāta ar pastāvīgu ledus un sniega segu. Kendlmasas ziemeļrietumos atrodas aktīvs vulkāns Lucifera kalns.

Salu grupu 1775. gada 2. februārī, Sveču dienā, atklāja britu jūrasbraucēja Džeimsa Kuka ekspedīcija un nosauca tās par godu šai dienai. Vēlākās norvēģu un vācu ekspedīcijas ziņoja tikai par vienu salu un otrās salas eksistenci tikai 1930. gadā apstiprināja Discovery Investigations ekspedīcija, kas nostiprināja salām individuālos nosaukumus.


Ilzeskalna pareizticīgo baznīca

Ilzeskalna Svētās Dievmātes piedzimšanas baznīca jeb Kuļņevas Sāpju Dievmātes pareizticīgo baznīca (otrs nosaukums no 1899. gada) ir Latvijas pareizticīgo baznīcas dievnams Rēzeknes novada Ilzeskalna pagasta Kuļņevā. Valsts nozīmes arhitektūras piemineklis.


Nelsona šaurums (Dienvidsendviču salas)

Nelsona šaurums () ir ap plats jūras šaurums Dienvidsendviču salu arhipelāgā Antarktikā. Atdala Kendlmasas salu austrumos no Vindikeišenas salas rietumos Kendlmasas salu grupā.

Šaurumu 1775. gada 2. februārī atklāja britu jūrasbraucēja Džeimsa Kuka ekspedīcija. Atkārtoti to pētīja un nokartēja Discovery Investigations ekspedīcija 1930. gadā un nosauca to par godu kuģa Discovery II virsniekam Endrū Leidlo Nelsonam (Andrew Laidlaw Nelson).


Latvijas attīstībai

Latvijas attīstībai ir dibināta klasiski liberāla politiskā partija Latvijā. Partija ir dibināta pēc bijušā Ministru prezidenta Einara Repšes iniciatīvas. 2012. gada martā tika dibināta biedrība "Latvijas attīstībai", kas 2013. gada decembrī pārtapa par diskusiju platformu "Latvijas nākotnes forums". Partijas priekšsēdētājs no 2015. gada bija Juris Pūce, kurš reputācijas skandāla rezultātā darbību apturējis un šobrīd partijai ir trīs līdzpriekšsēdētāji. Partija ir iesaistījusies apvienībā "Attīstībai/Par!" kopā ar partijām "Kustība Par!" un "Izaugsme". Pēc iekļūšanas 13. Saeimā un darbošanās Krišjāņa Kariņa valdībā, 14. Saeimas vēlēšanās sekoja neveiksme un apvienība Saeimā neiekļuva.


Nelsons Rokfellers

Nelsons Aldrihs Rokfellers (; dzimis , miris ) bija amerikāņu uzņēmējs, filantrops, valsts ierēdnis un politiķis, pārstāvējis Republikānisko partiju. Bagātās Rokfelleru ģimenes pārstāvis.

Ieņēmis dažādus amatus ASV prezidentu Franklina Rūzvelta, Harija Trumena un Dvaita Eizenhauera administrācijās. 1959. gadā kļuva par Ņujorkas štata gubernatoru, šajā amatā darbojies līdz 1973. gadam.

Kandidējis uz ASV prezidenta amatu 1960., 1964. un 1968. gada prezidenta vēlēšanās, taču zaudēja savas partijas priekšvēlēšanās. Laikā no 1974. gada decembra līdz 1977. gada janvārim pildīja ASV viceprezidenta amata pienākumus Džeralda Forda prezidentūras laikā.


Ārlingtonas nacionālā kapsēta

Ārlingtonas nacionālā kapsēta () ir ASV militārā kapsēta, kas atrodas Ārlingtonas apgabalā, Virdžīnijā. Kapsēta ir 253 hektārus liela, te tiek apglabāti veterāni un dažādos militārajos konfliktos (kopš ASV pilsoņu kara) bojā gājušie un tiek pārapbedīti agrāk mirušie. Kapsētu pārvalda ASV Armija.

Kapsēta tika izveidota pilsoņu kara laikā, atvērta 1864. gada 13. maijā. Pirmais karavīrs, kas tika apglabāts šeit, bija Viljams Hernijs Kristmens (William Henry Christman). Ārlingtonas nacionālajā kapsētā ir notikušas piecas valsts bēres, tai skaitā diviem ASV prezidentiem: Viljamam Tāftam un Džonam Kenedijam. Neatkarīgi no tā, vai viņi ir bijuši kara laika dienesta veterāni, ASV prezidenti var tikt apbedīti Ārlingtonas nacionālajā kapsētā. Džona Kenedija kapavieta arī ir viena no visvairāk apmeklētajām kapavietām kapsētā. Kopumā te ir apbedītas 400 000 personas.

Ārlingtonas nacionālajā kapsētā ir 28 lieli un 142 mazi pieminekļi un memoriāli. Viens no ievērojamākajiem pieminekļiem ir neidentificētajiem karavīriem veltītā kapa piemineklis (Tomb of the Unknowns), kas tika uzstādīts 1921. gada 11. novembrī.


Roberts Lī

Roberts Edvards Lī (; dzimis , miris ) bija amerikāņu militārais virsnieks, pazīstams kā Amerikas Valstu Konfederācijas Ziemeļvirdžīnijas armijas komandieris ASV pilsoņu kara laikā.

Absolvējis Vestpointas militāro akadēmiju. ASV Armijā dienējis 32 gadus: no 1829. līdz 1861. gadam. Pēc tam četrus gadus — Konfederācijas armijā. Pēc militārās karjeras beigām kļuva par Vašingtona un Lī universitātes prezidentu.


Krišanas skaitlis

Krišanas skaitlis ir viens no kviešu, rudzu, miežu, tritikāles un citu graudaugu miltu un graudu galvenajiem kvalitātes rādītājiem, kas izpaužas kā tajos esošo amilolītisko fermentu (α-amilāzes un β-amilāzes) aktivitāte un cietes graudiņu kvalitāte. Jo krišanas skaitlis ir lielāks, jo graudu nobriešanas laikā cietes graudiņi ir izveidojušies lielāki un stabilāki, un to šķeļošo fermentu darbība ir mazāka. Ja krišanas skaitlis ir mazs, cietes graudiņi ir sīki, vismaz daļēji bojāti, un ir pastiprināta to šķeļošo fermentu darbība. Zema krišanas skaitļa cēlonis visbiežāk ir laikapstākļi labības novākšanas laikā. Pat ja nobriedušie graudi ir kaut nedaudz saslapināti, tie var sākt dīgt jau atrodoties vārpās, kas nozīmē, ka sākas tajos esošās cietes šķelšanās.

Dažādiem graudiem jau dabiski ir atšķirīga amilāžu aktivitāte un cietes graudiņu izturība pret fermentu iedarbību, piemēram, kviešu graudiem amilāze ir mazāk aktīva un cietes graudiņi noturīgāki, nekā rudzu graudos, tāpēc tiem mitrums nav tik bīstams.


Boriss Gelfands

Boriss Gelfands (; ; dzimis , Minskā) ir Izraēlas (agrāk PSRS un Baltkrievijas) starptautiskais lielmeistars šahā (1989).


Discovery Investigations

Discovery Investigations bija polāro ekspedīciju sērija Dienvidu okeānā, ko par Britu Koloniju biroja līdzekļiem organizēja Discovery komiteja. Komiteja tika nodibināta 1918. gadā, bet ekspedīcijas tika organizētas laika posmā no 1924. līdz 1951. gadam. Ekspedīcijai tika izmantoti trīs kuģi: Discovery (1924—1931, bijušais Roberta Skota ekspedīcijas kuģis), William Scoresby (1927—1945) un Discovery II (1929—1951). Galvenais ekspedīciju mērķis bija zinātniski pamatot komerciālo vaļu medību izdevīgumu Dienvidu okeānā, kā arī paplašināt zināšanas Antarktikas okeanogrāfijā un ģeogrāfijā.


Profesionālā šaha asociācija

Profesionālā šaha asociācija (PŠA) ( (PCA)) bija starptautiskajai šaha federācijai FIDE alternatīva starptautiska organizācija, kas pastāvēja no 1993. līdz 1996. gadam.


Vidusjitlandes reģions

Vidusjitlandes reģions () ir viens no pieciem Dānijas reģioniem. Robežojas ziemeļos ar Ziemeļjitlandes reģionu, bet dienvidos ar Dienviddānijas reģionu. Pēc platības tas ir lielākais Dānijas reģions un otrais lielākais pēc iedzīvotāju skaita. Vidusjitlandes reģions ir sadalīts deviņpadsmit pašvaldībās, administratīvais centrs ir Viborga, bet lielākā pilsēta Orhūsa.


Dzērves

Dzērves (Grus) ir dzērvju dzimtas (Gruidae) ģints, kas apvieno 8 mūsdienās dzīvojošas sugas. Tās sastopamas Eirāzijā, Āfrikā un Ziemeļamerikā. Latvijā sastopama viena dzērvju ģints suga — pelēkā dzērve (Grus grus), kura iekļauta Latvijas Sarkanās grāmatas 3. kategorijā. Lielākā daļa dzērvju sugu ir gājputni, bet sekstainā dzērve (Grus carunculata) ir nometniece.


Jānis Robiņš

Jānis Robiņš (dzimis Rīgā, miris Mineapolē) bija latviešu tautības ASV ķīmiķis, izgudrotājs un trimdas latviešu sabiedrisks darbinieks, IV pakāpes Triju Zvaigžņu ordeņa kavalieris.


Raduga-1 № 8

Raduga-1 № 8 (Радуга-1 № 8) zināms arī kā Globus 18L (Глобус 18Л) bija Krievijas militārais sakaru pavadonis, pēdējais no Raduga-1 sērijas. Pavadoni apkalpoja Krievijas Kosmiskais karaspēks. Tas orbītā tika palaists 2009. gada februārī un darbojās līdz 2015. gadam.

Pavadoni izstrādāja NPO Prikladnoi Mehaniki, bet izgatavoja uzņēmums PO Poljot.

Ģeostacionārajā orbītā Raduga-1 № 8 tika izvietots punktā 12° austrumu garuma.

2015. gadā tika pārtraukta Raduga-1 № 8 ekspluatācija, un tas tika pārvietots uz apbedīšanas orbītu (virs ģeostacionārās joslas).


Billunda

Billunda () ir pilsēta Dānijas dienvidaustrumos, Dienviddānijas reģionā. Ar 6155 iedzīvotājiem tā ir otrā lielākā pilsēta Billundas pašvaldībā. Atrodas 56 kilometru attālumā no Esbjergas un 27 kilometrus no Vejles.

Billunda ir populārs tūrisma galamērķis, it īpaši ģimenēm ar bērniem. Vislabāk pazīstama ar to, ka Billundā atrodas "Lego" galvenā mītne un rūpnīca, kurā saražo 90% no visas "Lego" produkcijas. Tā ir pazīstama arī ar Legolandes atrakciju parku un Billundas lidostu, kas ir otrā lielākā lidosta Dānijā aiz Kopenhāgenas lidostas.


Māris Baldonieks

Māris Baldonieks (dzimis Rīgā) ir bijušais latviešu hokejists, aizsargs. Pašlaik (2015) jau ilgstoši pilda Latvijas hokeja izlases ģenerālmenedžera funkcijas.


Rīga 2014

Rīga 2014 ir Rīgas kā vienas no 2014. gada Eiropas kultūras galvaspilsētas projekta nosaukums. Otra 2014. gada Eiropas kultūras galvaspilsēta būs Zviedrijas pilsēta Ūmeo. Rīga ir pēdējā no Baltijas valstu galvaspilsētām, kas bijusi Eiropas kultūras galvaspilsēta — Viļņa bija kultūras galvaspilsēta 2009. gadā, Tallina — 2011. gadā. Rīga par 2014. gada Eiropas kultūras galvaspilsētu tika apstiprināta .

Atklāšanas ceremonija notika Latvijas Nacionālajā operā ar Riharda Vāgnera opusu tēlos "Rienci. Triumfs un sakāve" un Valsts prezidenta, Eiropas kultūras galvaspilsētas patrona Andra Bērziņa uzrunu. 18. un 19. janvārī Rīgā notika plaša kultūras pasākumu programma.

2014. gadā Rīgā notika daudzi kultūras pasākumi, tai skaitā Eiropas Kino balvas pasniegšanas ceremonija, Pasaules koru olimpiāde, Latvijā dzimušo pasaules mūziķu solokoncertu cikls "Dzimuši Rīgā", vairāku teātra režisoru izrāžu programma forte forte, vairākas izstādes. "Rīga 2014" organizators bija nodibinājums "Rīga 2014", kura vadītāja bija Diāna Čivle


Grand Theft Auto V

Grand Theft Auto V (GTA V) ir videospēle, kas tika izdota . To izstrādāja Rockstar North un izdeva Rockstar Games, Take-Two Interactive. Spēle tika veidota PlayStation 3 un Xbox 360 konsolēm. Šī ir 15. spēle Grand Theft Auto sērijā.

Spēle pirmajās 24 stundās pēc izdošanas guva 800 miljonus ASV dolāru lielus ieņēmumus, pirmajās trijās dienās tā guva 1 miljardu dolāru lielus ieņēmumus, kļūstot par visātrāk pārdotāko izklaides produktu industrijas vēsturē. Time Grand Theft Auto V nosauca par 2013. gada labāko spēli.


Ronalds Ozoliņš

Ronalds Ozoliņš (dzimis Rīgā) ir bijušais latviešu hokejists, aizsargs, daudzkārtējs Latvijas čempions, tagad treneris. Strādājis kā Kontinentālās hokeja līgas kluba Rīgas "Dinamo" galvenā trenera asistents.


Vienības nams

Vienības nams ir daudzfunkcionāla sabiedriskā ēka, kas atrodas Daugavpilī, Latvijā.

Ēka celta laikā no 1936. līdz 1937. gadam, ēkas projekta autors ir arhitekts Verners Vitands. Mūsdienās tajā atrodas Latgales Centrālā bibliotēka, Daugavpils teātris, Latviešu kultūras centrs, Šmakovkas muzejs, grāmatnīca u.c. Vienības nams ir lielākā kompleksā būve Latvijā, kas celta 1930. gados, ēkas kopējā kubatūra sasniedz 78 tūkstošus m³.


Hārlema (ASV)

Hārlema () ir apkaime Manhatanā, Ņujorkā, ASV. Kopš 1920. gadiem tā ir pazīstama kā liels afroamerikāņu dzīves, kultūras un darījumu centrs.


Prestižs (valodniecība)

Prestižs sociolingvistikā ir pakāpe, kādā kādas kopienas pārstāvji ciena vai piešķir sociālu vērtību kādai noteiktai valodai, dialektam vai runas paveidam.


Zīversi

Fon Zīversi () ir vācbaltiešu dzimta, kas 17. gadsimtā ieceļoja zviedru Baltijas provincēs, vēlāk kļuva par lieliem zemes īpašniekiem. Dzimtas atzari izplatījās arī Krievijā, Francijā un Horvātijā. No 1798. gada viena dzimtas atzara pārstāvji ieguva mantojamu grāfa titulu. No 1777. gada līdz 1920. gada agrārajai reformai grāfu Zīversu dzimtai piecās paaudzēs piederēja Cēsu pilsmuiža un citas muižas.


Visokija

Visokija ( — 'Augstā sala') vai Visokoja () ir neapdzīvota vulkāniska sala Dienvidsendviču salu arhipelāgā Atlantijas okeāna dienvidos. Administratīvi ietilpst Apvienotās Karalistes valdījumā Dienviddžordžijā un Dienvidsendviču Salās. Izvietojies arhipelāga ziemeļos Traversē salu grupā; Brauna šaurums to atdala no Kendlmasas salām dienvidos, bet Traversē šaurums — no Zavodovska salas ziemeļrietumos. Salu veido 1005 m augstais vulkāns Hodsona kalns, kura vulkāniskās aktivitātes novērotas ap 1830. un 1930. gadu.

Salu 1819. gadā atklāja Krievijas antarktiskā ekspedīcija Fabiāna fon Belinshauzena vadībā un nosauca aprakstoši pēc tajā esošā augstā kalna.


Čečeni

Čečeni ir tauta, kas apdzīvo Kaukāza ziemeļu daļu un ir radniecīga citām vainahu tautām: ingušiem, baciem un Gruzijas kistiem. Lielākā daļa čečenu apdzīvo Krievijā atrodošos Čečenijas Republiku. Sevi viņi sauc par vainahiem, kas tulkojumā no čečenu valodas nozīmē "mūsu ļaudis", vai nohčiem.


Bauņu muiža

Bauņu muiža () bija gleznaina muiža ar plašu angļu stila parku netālu no Burtnieku ezera tagadējā Valmieras novada Matīšu pagastā pie autoceļa P16. No 1747. gada līdz 1920. gada agrārajai reformai muiža piederēja fon Zīversu un fon Gincelu dzimtai.

Parks aizņem 43 hektārus un stiepjas vairāku kilometru garumā līdz Meitu kalnam un Meitu dīķim, no 18. gadsimta saglabājušās garās alejas, lielie dīķi, lapegļu stādījumi.


Čārlzs Simičs

Čārlzs Simičs (īstajā vārdā Dušans Simičs, dzimis 1938. gada 9. maijā Belgradā, miris 2003. gada 9. janvārī ASV, Ņūhempšīras štatā) bija serbu izcelsmes amerikāņu dzejnieks.


Edvards Smits

Edvards Džons Smits (; dzimis , miris ) bija angļu jūras spēku rezerves virsnieks, kas bija vairāku White Star Line kuģu kapteinis. Bijis arī kapteinis vienīgajā kuģa "Titāniks" kuģojumā, kurā tas nogrima. Bojā gāja arī pats kapteinis Smits, lai gan viņa līķis pēc katastrofas netika atrasts.


Vikipēdija:Kultūras pieminekļi Vikipēdijā 2015

"Kultūras pieminekļi Vikipēdijā" (Wiki Loves Monuments) ir ikgadējs starptautisks fotokonkurss, kas notiek septembrī. To rīko Vikipēdijas kopienas dalībnieki. Konkursa dalībnieki fotografē sava reģiona vēstures un kultūras pieminekļus un augšupielādē to attēlus Vikikrātuvē (tā ir brīvi pieejamu attēlu, skaņu failu un citu multivides failu krātuve). Pasākuma mērķis ir popularizēt dalībvalstu kultūras mantojuma objektus.

Pirmais Wiki Loves Monuments konkurss notika 2010. gadā Nīderlandē. Kopumā tajā tika publicēti vairāk kā 12 500 attēlu.

Nākamajā gadā tajā piedalījās arī citas Eiropas valstis, un konkursa laikā dalībnieki augšupielādēja apmēram 170 000 attēlu. 2012. gadā šis skaits pieauga jau līdz vairāk nekā 350 000 failiem, 2013. gadā tie bija vairāk nekā 370 000, bet 2014. gadā šajā konkursā tika augšupielādēti vairāk nekā 320 000 attēlu.

2012. gadā konkurss izplatījās ārpus Eiropas, notiekot 35 dalībvalstīs, un par konkursa uzvarētāju kļuva Safdaržanga kapa (Deli) fotogrāfija.

2013. gadā par konkursa uzvarētāju kļuva Šveices dalībnieks Dāvids Gublers ar savu 2009. gadā uzņemto Vīzenes viadukta attēlu, bet 2014. gadā uzvarēja ukrainis Konstantīns Brižničenko ar Svjatohirskas klostera fotoattēlu.

Tūkstošiem konkursa fotogrāfiju tika publicētas Vikipēdijas rakstos par attiecīgajām apdzīvotajām vietām vai pieminekļiem. Saskaņā ar Ginesa rekordu grāmatu 2011. gada konkurss kļuva par lielāko fotokonkursu pasaulē.

Mūsu kaimiņi — Igaunija un Krievija — piedalījušās konkursā jau četras reizes, Lietuva, tāpat kā Latvija, nav piedalījusies ne reizi.

Konkursa pamatnoteikumi ir vienkārši. Konkurss notiek divās kārtās — nacionālā un starptautiskā. Dalībvalsts nodrošina pieminekļu sarakstu ar adresēm un identifikatoriem, un dalībniekiem savukārt jāaugšupielādē fotogrāfijas ar brīvu licenci (vislabāk ar CC-BY-SA 4.0). Lai piedalītos, jums jāielādē attēlu Vikikrātuvē, tātad jums iepriekš jābūt kontam jebkurā no Wikimedia projektiem. Fotografēt var jebkurā laikā, taču, lai attēls piedalītos konkursā, tas jāielādē no 1. līdz 30. septembrim. Fotogrāfijai jābūt liela izmēra, to nevajag samazināt. Ar visiem citiem noteikumiem varat iepazīties šeit.

Diemžēl Latvijā nav t. s. panorāmas brīvības, tāpēc mēs nedrīkstam ievietot Vikikrātuvē attēlus, ja pieminekļa autors ir dzīvs vai miris pēc 1944. gada. Taču šie attēli var piedalīties konkursā, un mēs centīsimies, lai tie nonāktu vietējā Vikipēdijā, kur tos izmantotu rakstiem par attiecīgajiem objektiem.

Latvijas kultūras mantojuma saraksts ietver vairāk nekā 7000 objektu — tie ir arhitektūras, vēstures, rūpniecības un arheoloģiskie pieminekļi. Jums jāizvēlas novads, jāatrod tur kāds kultūras mantojuma objekts, paņemiet savu iemīļoto fotoaparātu, nofotografējiet objektu — un jūs esat iesaistījies lielākajā fotokonkursā pasaulē! Fotografējiet pieminekļus, augšupielādējiet attēlus Vikikrātuvē septembrī, žūrija izvērtēs jūsu prasmes, un, ja jūsu fotogrāfija būs pirmajā desmitniekā valstī — tā piedalīsies starptautiskajā konkursa kārtā. Tiekamies septembrī!


Valsts aizsargājamie kultūras pieminekļi Siguldas novadā

Šajā lapā apkopoti valsts aizsargājamie kultūras pieminekļi Siguldas novadā.


Egons Spuris

Egons Spuris (dzimis , miris ) bija latviešu fotogrāfs.

1962. gadā absolvējis Rīgas Politehnisko institūtu. Tajā pašā gadā bijis viens no fotokluba "Rīga" dibinātājiem. 1975. gadā sāka vadīt fotoklubu "Ogre". Darbojies melnbaltās fotogrāfijas jomā. Aizsācis subjektīvā dokumentālisma tradīciju Latvijā.

1988. gadā kļuvis par Latvijas Dizaineru savienības biedru. Ieguvis vairākus ārzemju apbalvojumus.


Sergejs Slaucītājs

Sergejs Slaucītājs (dzimis , miris ) bija latviešu astronoms. Viņa vecākais brālis Leonīds Slaucītājs bija ģeofiziķis.


Leonīds Slaucītājs

Leonīds Slaucītājs (dzimis Jaunalaicenes pagastā, miris Sidnejā) bija latviešu ģeogrāfs, ģeofiziķis. Pēc Otrā pasaules kara dzīvoja Argentīnā, kur turpināja zinātnisko darbību, tostarp bija polārpētnieks vairākās Antarktīdas ekspedīcijās. Nodarbojies arī ar mūziku un glezniecību.

Viņa jaunākais brālis Sergejs Slaucītājs bija astronoms.


Soikans

Jezups Soikans (1889—1930), virsnieks, skolotājs un Ludzas apriņķa priekšnieks; Juris Soikans (1920—1995), gleznotājs, skolotājs; Nikolajs Soikans (1926—1980), grafiķis.


Brūnais punduris

Brūnais punduris ir debess ķermenis, kura masa nepārsniedz 0,08 Saules masu. Pašreiz neeksistē vispārpieņemta definīcija, kura precīzi definētu, kas ir brūnais punduris. Par brūnajiem punduriem dēvē debess ķermeņus, kuru masa ir mazāka kā zvaigznēm, jo to dzīlēs nenotiek zvaigznēm tipiskas kodolreakcijas, kurās ūdeņradis pārvēršas hēlijā, tomēr tie ir lielāki par planētām (jeb debess ķermeņiem ar masu, lielāku par 13 Jupitera masām (MJ)). Lai arī brūno punduru dzīlēs nenotiek ūdeņraža kodolreakcijas, tomēr objektos, kuri ir masīvāki par 13 MJ var notikt deitērija kodolreakcijas, masīvākos par 65 MJ var notikt litija kodolreakcijas. Brūnie punduri veidojas līdzīgi kā zvaigznes, saspiežoties starpzvaigžņu gāzes un putekļu mākoņiem.

Brūnie punduri izstaro galvenokārt infrasarkano starojumu, kurš rodas, tiem lēnām saspiežoties. Kad saspiešanās ir beigusies, brūnais punduris pakāpeniski atdziest. Lai arī nosaukumā tiek lietots vārds "brūnais", mēs tos, visticamāk, redzētu kā purpursarkanus vai oranžsarkanus objektus.

Pirmais apstiprinātais atklātais brūnais punduris ir Teide 1. Tas atrodas Plejādēs apmēram 400 ly attālumā no Zemes. Tā esamība tika apstiprināta 1995. gadā.

Tuvākais zināmais brūnais punduris ir WISE 1049-5319. Tas atrodas 6,6 ly attālumā no Saules Buru zvaigznājā.

Brūnos pundurus iedala pēc spektra klasēm, izšķir M, L, T un Y spektra klases brūnos pundurus.


Kvartārs

Kvartārs jeb antropogēns ir kainozoja ēras jaunākais periods ģeoloģiskajā laika skalā. Tas sākās, neogēna periodam beidzoties, pirms 2,588 ± 0,005 miljoniem gadu, un turpinās līdz pat mūsdienām. Kvartāra periodu sīkāk iedala pleistocēna un holocēna epohās. Atsevišķi zinātnieki ierosina izdalīt vēl trešo epohu - antropocēnu, kam raksturīga pastiprināta cilvēka darbības ietekme uz ekosistēmu, kā rezultātā izmirušas vairākas augu un dzīvnieku sugas, mainīts reljefs utt.

Relatīvi īsais kvartāra periods sakrīt ar jaunākā ledus laikmeta sākumu. Tā laikā notika strauja cilvēku evolūcija un migrācija uz visiem Zemes kontinentiem.


Flora

Flora (no — 'ziedēt') — vēsturiski izveidojies augu sugu kopums kādā noteiktā teritorijā. Nosaukums dots pēc romiešu puķu, pavasara un junības dievietes Floras vārda.


Klusa nakts, svēta nakts

"Klusa nakts, svēta nakts" () ir Ziemassvētku dziesma, ko 1818. gadā sacerēja ērģelnieks un skolotājs Francs Ksavers Grūbers (Franz Xaver Gruber) Josefa Mora (Joseph Mohr) pāris gadus iepriekš sarakstītajiem vārdiem.

"Klusa nakts, svēta nakts" ir vispopulārākā Ziemassvētku dziesma, un ir tikusi tulkota apmēram 140 valodās, tostarp Dignājas mācītāja Kārļa Jūlija Veiriha (Carl Julius Weyrich) tulkojumā arī latviski. 2011. gadā UNESCO to iekļāva nemateriālā kultūras mantojuma sarakstā.


Gūtenberga bībele

Gūtenberga bībele ir pirmā lielā grāmata Rietumos, kas tikusi iespiesta ar pārvietojamajiem metāla burtiem. Johans Gūtenbergs to izveidoja Maincā, Vācijā, 1450. gados. Bībele ir latīņu valodā Vulgātas tulkojumā.

Gūtenberga izdotā bībele tiek augsti vērtēta kā estētisks un ļoti kvalitatīvs darbs. Līdz mūsdienām ir saglabājušās 48 bībeles kopijas, tomēr tikai 21 kopija ir pilnīga, visas kopijas tiek uzskatītas par vienām no visvērtīgākajām grāmatām pasaulē, tomēr pilnīga kopija nav tikusi pārdota kopš 1978. gada.


SKS 38. ekspedīcija

SKS 38. ekspedīcija (Экспедиция МКС-38; Expedition 38 jeb ISS-38) bija Krievijas, ASV un Japānas kosmonautu pastāvīgā ekspedīcija Starptautiskajā kosmosa stacijā (SKS) no 2013. gada novembra līdz 2014. martam.

sabojājās ASV segmenta dzesēšanas sistēmas viena kontūra sūknis, kurš atradās integrētās kopnes S1 sekcijā. Dzesēšana tika pārslēgta uz otru kontūru. Tā kā tā nespēj apstrādāt papildu slodzi, tika atslēgtas iekārtas, no kurām nav atkarīga stacijas darbība. Tika nolemts sarīkot trīs iziešanas kosmosā, lai veiktu sūkņa nomaiņu. 19. decembrī paredzētais kravas kuģa Cygnus starts tika pārcelts uz janvāri.

Pirmā iziešana kosmosā notika 21. decembrī, kurā piedalījās Ričards Mastrakjo un Maikls Hopkinss. Tā sākās 12:01 UTC un ilga 5 stundas 28 minūtes. Stacijas manipulatoru vadīja Koiči Vakata. Kamēr Mastrakjo sagatavoja manipulatoru, Hopkinss sāka darbu pie bojātā sūkņa. Tika noņemts aizsargapvalks, atvienoti elektrokabeļi un dzesēšanas caurules. Jaunis sūknis arī tika sagatavots pārvietošanai. Tā kā astronauti bija paveikuši darbus 90 minūtes agrāk par plānoto, viņi sāka pildīt nākamajā iziešanā paredzētos uzdevumus. Viņi nomontēja veco sūkni un pārvietoja to uz īslaicīgo glabāšanas vietu. Nākamā ārpuskuģa aktivitāte bija paredzēta 23. decembrī, bet tika pārcelta par vienu dienu, lai varētu sagatavot rezerves skafandru Mastrakjo, jo viņš savu bija sabojājis slūžu kamerā pēc pirmās iziešanas.

Otrā iziešana kosmosā veikta 24. decembrī, kurā atkal piedalījās Ričards Mastrakjo un Maikls Hopkinss. Tā sākās 11:53 UTC un ilga 7 stundas 30 minūtes. Vispirms astronauti devās uz S3 segmentu, uz vaļējo platformu ESP-3, kur atradās rezerves sūkņa modulis (tas atgādāts STS-127 misijā 2009. gadā). Tika noņemts izolācijas pāklājs un atvienotas savienotājskrūves. Tad sūkni ar stacijas manipulatoru pārvietoja uz montāžas vietu un tur to piestiprināja. Pēc tam viņi pievienoja elektrokabeļus un dzesēšanas šķidruma caurules. No vienas caurules izšļācās amonjaks, un tas "sniegpārsliņu" veidā nokļuva uz astronautu skafandriem. Viņi tās notīrīja, un pašās beigās vēlreiz pārbaudīja savus skafandrus. Tā kā visi uzdevumi bija izpildīti, tad trešā iziešana kosmosā nebija nepieciešama. Pēc sūkņa sistēmas iespēgšanas sākotnējie testi rādīja normālu tā darbību. Sabojātais sūknis paliks īslaicīgajā novietošanas tietā līdz janvārim, kad tiks veikta īsa iziešana kosmosā, lai to novietotu uz ESP-3. Sūkņa moduli varētu izmantot arī nākotnē, ja tam bojātā iekšējā vārsta vietā tiks izgatavots jauns un pievienots ārpusē.

Trešo ārpuskuģa aktivitāti veica krievu kosmonauti Oļegs Kotovs un Sergejs Rjazanskis. Slūžu kameras Pirs lūka tika atvērta 13:00 UTC. Viņi Zvezda moduļa ārpusē uz universālās darba vietas uzstādīja platformu Jakor''', kā arī demontēja pagriežamu rokturi, kuru vēlāk ienesa slūžu kamerā. Viņi noņēma eksperimentu iekārtu Vyplesk, kuru palaida kosmosā, jo tā vairs nebūs vajadzīga. Tad tika uzstādīta eksperimentu iekārta Seismoprognoz un noņemta kasete SKK ar stacijas konstrukcijas materiālu paraugiem. Kosmonauti uzstādīja vidējas un augtas izšķirtspējas kameras. Tā kā izrādījāš, ka tās nedarbojas, kameras nācās demontēt un atgriezt stacijas iekšienē. Līdz ar to netika izpildīti visi paredzētie uzdevumi, lai arī galvenie darbi tika paveikti. Tika uzstādīts jauns rekords iziešanai kosmosā krievu skafandros: 8 stundas 7 minūtes.

veikta ārpuskārtas iziešana kosmosā, lai pabeigtu iepriekšējā reizē nepaveriktos uzdevumus. Tā sākās 14:00 UTC un piedalījās Oļegs Kotovs un Sergejs Rjazanskis. Viņi Zvezda moduļa ārpusē uzstādīja un pieslēdza 2 kameras: augstas (izšķirtspēja 1,15 m) un vidējas izšķirtspējas, kuras izstādājis Kanādas uzņēmums UrtheCast. Pēc tam kosmonauti no moduļa Poisk noņēma paraugu kaseti SSK un veica elektrisko savienojumu fotografēšanu. Vēl viņi no Zarja moduļa demontēja adapteri WIF''.


Pusdienas uz debesskrāpja

"Pusdienas uz debesskrāpja" () jeb "Ņujorkas celtnieki pusdienojam uz šķērssijas" (New York Construction Workers Lunching on a Crossbeam) ir slavena melnbaltā fotogrāfija, kas 1932. gadā uzņemta RCA Building celtniecības laikā Ņujorkā, ASV. Fotogrāfijā redzami vienpadsmit celtnieki pusdienu pārtraukumā sēžam uz augstceltnes 69. stāva dzelzs šķērssijas 250 metru augstumā.

Fotogrāfijā redzamajiem celtniekiem nav drošības siksnu, jo Lielā depresijas laikā cilvēki vēlējās strādāt jebkādu darbu neskatoties uz drošības apstākļiem. Fotogrāfija uzņemta RCA Building ēkas 69. stāvā celtniecības pēdējo mēnešu laikā. Lai arī strādnieki bija īsti, tiek uzskatīts, ka attiecīgais brīdis iestudēts jaunā debesskrāpja popularizēšanai. Oriģināla negatīva stikla plāksne glabājas Betmana arhīvā (Bettmann Archive) Pensilvānijā, kas pēc negadījuma 1996. gadā saplīsa piecās daļas. Līdz mūsdienām saglabājies tikai viens oriģinālattēls, ko 2017. gada sākumā izstādīja Frieze galerijā Ņujorkā.

Ilgstoši fotogrāfijas autors nebija zināms, tomēr kopš 2003. gada par fotogrāfijas autoru uzskata Čārlzu Ebetsu. Tāpat nav zināma identitāte lielākajai daļai fotogrāfijā attēloto personu. Ir zināms, ka piektā persona no kreisās puses ir Albins Svensons (Albin Svensson) un sestā persona ar cigareti ir Jons Jūhansens i Bakagords (John Johansson i Backagård).


Zavodovska sala

Zavodovska sala (, ) ir neapdzīvota vulkāniska sala Dienvidsendviču salu arhipelāgā Atlantijas okeāna dienvidos. Administratīvi ietilpst Apvienotās Karalistes valdījumā Dienviddžordžijā un Dienvidsendviču Salās. Sala ir vistālāk ziemeļos novietotā arhipelāga sala, ietilpst Traversē salu grupā. Traversē šaurums to atdala no Visokijas salas dienvidaustrumos. Salu veido augstais stratovulkāns Asfiksijas kalns (vai Kerija kalns), kura vulkāniskās aktivitātes novērojamas nepārtraukti kopš 1819. gada. Salā mīt pasaulē lielākā zodsiksnas pingvīnu kolonija, kā arī izvietota automātiskā meteostacija, ko apkalpo Dienvidāfrikas SANAP.

Salu 1819. gadā atklāja Krievijas antarktiskā ekspedīcija Fabiāna fon Belinshauzena vadībā un nosauca par godu ekspedīcijas kuģa Vostok kapteinim leitnantam Ivanam Zavadovskim.


Hanss Dītrihs Genšers

Hanss Dītrihs Genšers (; dzimis Reideburgā, miris ) bija vācu politiķis un valsts darbinieks, ilggadīgs VFR ārlietu ministrs (1974—1992). Pildījis arī Vācijas vicekanclera (1982—1992) un iekšlietu ministra (1969—1974) pienākumus. Kā prezidējošās valsts Vācijas ārlietu ministrs 1991. gadā bijis Eiropas Drošības un sadarbības organizācijas priekšēdētājs. Devis nozīmīgu ieguldījumu Vācijas atkalapvienošanas procesā.


Ferdinands Antonijs Osendovskis

Ferdinands Antonijs Osendovskis (; dzimis , miris ) bija Latvijas poļu izcelsmes ceļotājs, rakstnieks, žurnālists un antikomunists, uzrakstījis grāmatas par Oktobra revolūciju un Krievijas pilsoņu karu.


Fjodors Šaļapins

Fjodors Šaļapins (; dzimis , miris ) bija krievu operdziedātājs - bass.

Dzimis Kazaņā zemnieka ģimenē. Kopš 1889. gada darbojies teātrī. Dziedājis korī. 1890. gadā sāka solista karjeru, kad tika izraudzīts dziedāt partiju saslimušā kolēģa vietā. Darbojies Kazaņā, Ufā, Tiflisā, kur ņēma privātstundas. 1893. gadā pārcēlās uz Maskavu, bet 1894. gadā - uz Sanktpēterburgu. 1895. gadā kļuva par Marijas teātra solistu. No 1896. līdz 1899. gadam Šaļapins bija mecenāta Savas Mamontova Krievu privātās operas Maskavā solists. No 1899. gada - Lielā teātra solists.

Pēc Oktobra revolūcijas ieguva Republikas Tautas mākslinieka nosaukumu un kļuva par Marijas teātra māksliniecisko vadītāju. 1922. gadā devās viesizrādēs uz ārzemēm, un PSRS vairs neatgriezās. 1930., 1931. un 1934. gadā sniedza viesizrādes Rīgā.

Miris Parīzē, kur tika apglabāts Batinjoles kapsētā (Cimetière des Batignolles). 1984. gadā pārapbedīts Novodevičjes kapsētā Maskavā.


Sarkanais punduris

Sarkanais punduris ir galvenās secības pundurzvaigzne. Sarkanie punduri pieder M spektra klasei vai arī K klases augšdaļai. Tās ir relatīvi vēsas (virsmas temperatūra zem 4000 K) un nelielas (masa no 0,0767 – 0,5 Saules masas) zvaigznes.

Sarkanie punduri ir visbiežāk sastopamais zvaigžņu veids mūsu galaktikā (vismaz Saules tuvumā), tomēr tie ir grūti novērojami objekti savas mazās starjaudas dēļ. Saulei tuvākā zvaigzne Centaura Proksima ir sarkanais punduris, tāpat kā vēl 80 citas no 100 Saulei tuvākajām zvaigznēm.

Sarkanie punduri ir ļoti stabilas zvaigznes, ūdeņradis tajās sadeg lēnām, tāpēc to dzīves ilgums var būt no desmitiem miljardu līdz desmitiem triljonu gadu. Teorētiskie aprēķini rāda, ka laika gaitā sarkanie punduri pakāpeniski saspiedīsies un vēl vairāk uzkarsīs, kamēr neiztērēs visu ūdeņraža krājumu, sākumā pārtopot par zilajiem punduriem un vēlāk par baltajiem punduriem.

Pētījumi ar HARPS spektrogrāfu, kas uzmontēts uz Eiropas Dienvidu observatorijas 3,6 metru teleskopa Čīlē pierāda, ka apmēram 40 % sarkano punduru ir superzemes lieluma citplanētas, kuras riņķo attālumā, kurā teorētiski iespējama dzīvība (var atrasties šķidrs ūdens uz citplanētas virsmas).


Ļeskova sala (Dienvidsendviču salas)

Ļeskova sala (, ) ir neapdzīvota vulkāniska sala Dienvidsendviču salu arhipelāgā Atlantijas okeāna dienvidos. Administratīvi ietilpst Apvienotās Karalistes valdījumā Dienviddžordžijā un Dienvidsendviču Salās. Sala ietilpst Traversē salu grupā un izvietota ap 50 km uz rietumiem no galvenās salu virknes. Salu veido aktīvs vulkāns, kura aktivitātes (fumarolas) novērotas 1911. un 1964. gadā.

Salu 1819. gadā atklāja Krievijas antarktiskā ekspedīcija Fabiāna fon Belinshauzena vadībā un nosauca par godu ekspedīcijas kuģa Vostok virsniekam leitnantam Arkādijam Ļeskovam.


Nikodems Rancāns

Nikodems Rancāns (1870—1933) bija latviešu katoļu garīdznieks, Latgales Atmodas kustības darbinieks, rakstnieks, Latvijas vēstures pētnieks. Latgales Pagaidu zemes padomes loceklis (1917—1918), Rēzeknes valsts skolotāju institūta direktors (1929—1933).


Rigvēda

Rigvēda (sanskritā: ऋग्वेद ŗgveda, saliktenis no ŗc "slava, vārsma" un veda "gudrība") ir sens indiešu svēto dziedājumu krājums, pārsvarā lūgšanas un himnas sanskrita valodā. Rigvēda ir viens no četriem vēdu (atklāsmju) krājumiem hinduistu kanonā. Četri kanoniskie krājumi Indijā apzīmēti ar vārdu "šruti" ().


Aleksandrs Viļumanis (diriģents)

Aleksandrs Viļumanis (dzimis Preiļos) ir latviešu diriģents. No 1975. līdz 1989. gadam un no 1994. līdz 1996. gadam bija Latvijas Nacionālās operas galvenais diriģents.


Džordžs Kailijs

Sers Džordžs Kailijs, Sestais Bromptonas baronets (; dzimis , miris ) bija angļu inženieris, mūsdienu aerodinamikas pamatlicējs.

Tiek uzskatīts par pirmo personu, kurš saprata fizikālos spēkus, kas nodrošina aparātu, kas smagāki par gaisu, lidošanu. 1799. gadā nāca klajā ar konceptu par lidmašīnu ar nekustīgiem spārniem un atsevišķu dzinējspēku, kas ir mūsdienu lidmašīnu pamatprincips. 1809. gadā izveidoja lidaparātu, kas spēja planēt.

Radījis arī izgudrojumus arī citās sfērās. Darbojies kā parlamenta deputāts.


Dītrihs Ekarts

Dītrihs Ekarts (, — ) bija vācu žurnālists un dzejnieks. Viens no NSDAP dibinātājiem un vadošajiem biedriem.

Neveiksmīgi studējis jurisprudenci, vēlāk — medicīnu. Finansiālu apsvērumu dēļ sācis nodarboties ar žurnālistisku. Paralēli rakstījis dzeju, lugas.

Kopš 1917.—1918. gada Ekarts aktīvi darbojās labējo radikāļu aprindās. Pārstāvējis antisemītiskus un rasistiskus uzskatus. Izdevis politisko nedēļas žurnālu Auf gut deutsch, kuru finansēja Bavārijas uzņēmēji un daļēji arī Reihsvērs. Žurnāls pauda antisemītiskus uzskatus, tajā darbojās arī Alfrēds Rozenbergs, Godfrīds Fedrs. 1920. gada decembrī finansiāli atbalstīja biedrību Thule laikraksta Völkischer Beobachter iegādē. Vadījis minēto laikrakstu līdz 1923. gada martam, kad pēc nesaskaņām ar partiju atlaists no redaktora amata.

1918. gada 5. janvārī kopā ar Karlu Hareru, Gotfrīdu Federu un Antonu Dreksleru Minhenē nodibināja Vācu strādnieku partiju (), kas 1920. gada 24. februārī tika pārdēvēta par Vācu nacionālsociālistisko strādnieku partiju (). Ievedis partijā vairākus biedru, kuri vēlāk ieguva nozīmīgu lomu nacistu aprindās, piemēram, Alfrēdu Rozenbergu, Hansu Franku.

1923. gada 9. novembrī piedalījies Alus pučā. Pēc puča izgāšanās arestēts un kopā ar citiem nacistiem ievietots Landsbergas cietumā, bet drīz atbrīvots veselības stāvokļa dēļ. Tā paša gada 26. decembrī miris no sirdstriekas.


Mozess Volfs Goldbergs

Mozess Volfs Goldbergs (, dzimis , miris ) bija Rūjienā dzimis ebreju izcelsmes igauņu/šveiciešu/amerikāņu ķīmiķis.


Goldbergs

Mozess Volfs Goldbergs (Moses Wolf Goldberg, 1905—1964) — ebreju izcelsmes igauņu/šveiciešu/amerikāņu ķīmiķis; Verners Goldbergs (Werner Goldberg, 1919—2004) — ebreju izcelsmes vērmahta kareivis.


Klemāns Adērs

Klemāns Adērs (; dzimis , miris ) bija franču izgudrotājs un inženieris, aviācijas pionieris.

Izgudroja un 1881. gadā pirmoreiz demonstrēja t.s. teatrofonu, telefona paveidu, kas ļāva no attāluma klausīties teātra izrādes ar stereoskaņu. Vēlāk pievērsās lidmašīnu konstruēšanai. 1890. gadā Adēra konstruētais ar tvaika dzinēju darbināmais lidaparāts Éole spēja nolidot apmēram 50 metru attālumu 20 centimetru augstumā virs zemes. Trešo Adēra lidaparātu Avion III finansēja Francijas armija, tomēr izmēģinājumi 1897. gadā bija neveiksmīgi.


Oto Augusts Rozenbergers

Oto Augusts Rozenbergers (; dzimis , miris ) bija Tukumā dzimis vācbaltiešu astronoms, komētu pētnieks.


Hairems Maksims

Sers Hairems Stīvenss Maksims (; dzimis , miris ) bija amerikāņu/britu izgudrotājs. Mūsdienās visplašāk pazīstams kā Maksima ložmetēja — pirmā pilnībā automātiskā ieroča, radītājs.

Dzimis ASV, tomēr 1881. gadā ieradās Lielbritānijā, kur apmetās uz dzīvi, un 1900. gadā kļuva par Lielbritānijas pilsoni. 1884. gadā viņš radīja savu pazīstamāko izgudrojumu — Maksima ložmetēju. Konstruējis arī peļu slazdu, inhalatoru, aparātu pulksteņu demagnetizēšanai, ugunsdzēsības signalizāciju un citas iekārtas, tai skaitā neveiksmīgu lidmašīnas dizainu. Apstrīdējis Edisona patentu uz kvēlspuldzi.


Landsbergas cietums

Landsbergas cietums ir labošanas iestāde Landsbergā pie Lehas, Bavārijā.

Cietums, kas atrodas pilsētas rietumdaļā, tika atklāts 1910. gadā. Cietums sastāv no četriem blokiem, kas izvietoti krusta formā, ļaujot sargiem novērot bloku koridorus, postenim atrodoties to centrā. Landsbergā tika izvietotas gan jau notiesātas personas, gan arī tādas, kas gaidīja tiesu. Turklāt cietumā bija arī cietokšņa ieslodzījuma (Festungshaft) kameras.

Landsbergas cietums ir pazīstams ar slaveniem ieslodzītajiem. 1919. gadā šeit tika ievietots grāfs Antons fon Arko-Vallijs, kurš nogalināja Bavārijas premjerministru Kurtu Eisneru. 1924. gadā cietumā tika ieslodzīti nacisti, tajā skaitā Ādolfs Hitlers, Rūdolfs Hess un citi, kurus notiesāja par piedalīšanos Alus pučā.

No 1945. līdz 1958. gadam cietums atradās Sabiedroto pārraudzībā. Tajā tika turēti kara noziedznieki, vairākiem simtiem no tiem cietumā tika izpildīts nāvessods. 1958. gadā cietums atgriezās vāciešu rokās.

Mūsdienās Landsbergas cietums ir labošanas iestāde.


Kurts Eisners

Kurts Eisners (, dzimis , miris ) bija ebreju izcelsmes vācu žurnālists, teātra kritiķis un sociāldemokrāts. Pirmais Bavārijas ministru prezidents pēc monarhijas krišanas.

Viens no Novembra revolūcijas līderiem Bavārijā. Kopā ar citiem sociālistiem gāza Bavārijas karaļnamu un pasludināja Bavārijas neatkarību no pārējās Vācijas, kļūstot par pašpasludinātās valsts pirmo premjerministru. 1919. gadā, kad sociālisti cieta zaudējumu vēlēšanās, Eisneru, kurš devās paziņot par atkāpšanos no amata, nogalināja monarhists Antons fon Arko-Vallijs. Minētais incidents noveda pie Bavārijas Padomju republikas izveides.


Johans Šēnings

Johans Šēnings (, dzimis 1458. gadā, miris 1502. gadā) bija Rīgas birģermeistars 15. gadsimta sešdesmitajos gados. Rīgas arhibīskapa Tomasa Šēninga tēvs. Ietekmīgs Rīgas politikas veidotājs 16. gadsimta beigās Hanzas savienībā, Livonijas landtāgā, Krievijā un Zviedrijā.

Grāmatas Joh. Schöninck's grott Realbuch (notikumu hronika no 1486. līdz 1498. gadam) un dienasgrāmatas par Hanzas dienām 1487. gadā Lībekā autors.


Traversē salas

Traversē salas (, ) ir neapdzīvotu vulkānisku salu grupa Dienvidsendviču salu arhipelāgā Atlantijas okeāna dienvidos. Administratīvi ietilpst Apvienotās Karalistes valdījumā Dienviddžordžijā un Dienvidsendviču Salās. Ietilpst trīs salas: Visokija, Zavodovska sala un Ļeskova sala, dažkārt Traversē salām ģeogrāfiski pieskaita Kendlmasas salas. Visas trīs salas ir aktīvi vulkāni, augstākais no tiem ir Hodsona kalns Visokijas salā (1005 m vjl).

Sala 1819. gadā atklāja Krievijas antarktiskā ekspedīcija Fabiāna fon Belinshauzena vadībā un nosauca par godu ekspedīcijas atbalstītājam, Krievijas flotes virsniekam marķīzam Žanam Batistam de Traversē (Jean Baptiste Prevost de Sansac de Traversay).


Hodsona kalns

Hodsona kalns () ir aktīvs vulkāns Dienvidsendviču salu Visokijas salā Antarktikā. Izvietojies salas rietumu daļā, tā virsotnē pastāvīgi novērojama tvaika vai dūmu izdalīšanās. Iespējamie izvirdumi novēroti 1830. un 1930. gadā.

Kalnu pirmais, domājams, redzējis salas pirmatklājējs Fabiāns fon Belinshauzens 1819. gadā. To nokartēja un aprakstīja Discovery Investigations ekspedīcija 1930. gadā un nosauca par godu Folklenda Salu gubernatoram (1926-1930) Arnoldam Vīnholtam Hodsonam (Arnold Wienholt Hodson).


Jēnas Universitāte

Frīdriha Šillera Jēnas Universitāte () ir valsts universitāte Jēnā, Vācijā.

Universitāti 1558. gadā nodibināja imperators Ferdinands I. Tā ir viena no desmit vecākajām Vācijas universitātēm. Tās spožākais periods tiek saistīts ar 18.—19. gadsimtu, kad universitātē darbojās filozofi Fihte, Hēgelis un Šellings, kā arī rakstnieki Šlēgels, Šillers. 20. gadsimtā Jēnas universitātes sadarbība ar Ceisa korporāciju ļāva attīstīt pētījumus optikas jomā.

Mūsdienās Jēnas universitāte ir organizēta desmit fakultātēs — teoloģijas, tiesību zinātnes, ekonomikas un uzņēmējdarbības, sociālajā, filozofijas, matemātikas un datorzinātnes, fizikas un astronomijas, ķīmijas un ģeogrāfijas, bioloģijas un farmācijas un medicīnas. Studentu skaits pārsniedz 20 tūkstošus, akadēmiskais personāls — ap 300.


Bauskas demogrāfija

Bauskas demogrāfija ir Bauskas pilsētas iedzīvotāju skaita izmaiņas gadsimtu gaitā, kas nesaraujami saistītas ar Bauskas likteni karos, epidēmijās, kā arī kopējo reģiona ekonomikas situāciju. Līdz Otrajam pasaules karam ievērojamu pilsētas daļu veidoja vācbaltieši un Bauskas ebreji.

Ap 1640. gadu jaunajā pilsētā dzīvo 1500 cilvēki, no kuriem 1/3 ir latvieši. 1797. gadā pilsētā bija tikai 937 iedzīvotāji, no tiem 504 vācieši.

1820. gadā Bauskā dzīvoja 1604 cilvēki, bet 1826. gadā Bauskā jau dzīvoja 2315 personas. 1835. gadā Bauskā dzīvoja 2142 iedzīvotāji no kuriem 1018 ir vīrieši, bet 1062 ir sievietes. 1840. gadā iedzīvotāju skaits bija pieaudzis līdz 2248. 1863. gadā Bauskā dzīvoja 4021 iedzīvotājs, no kuriem tikai 573 bija latvieši. 1870. gadā Bauskā dzīvo 4240 iedzīvotāji.

1881. gadā pilsētā bija 6058 iedzīvotāji (tai skaitā, kareivji), no tiem 3631 ebrejs, 2058 luterāņi, 213 katoļi, 95 pareizticīgie, 31 baptists, 23 vecticībnieki un 7 reformāti. Pareizticīgo pieaugums skaidrojams ar to, ka Bauskas apkārtnē zemes gabalus piešķīra izdienējušajiem karavīriem. Pēc tautības iedzīvotāji dalījās: vācieši 715, latvieši 1435, krievi 142, ebreji 3687, lietuvieši 87 un 34 poļi. 1897. gadā Bauskā bija 6544 iedzīvotāju, no tiem latviešu bija 2984 jeb 45,6%, ebreju 2745 jeb 42,0% un vāciešu 536 jeb 8,2%. Tās bija trīs lielākās Bauskas iedzīvotāju etniskās grupas, bez tam arī nelielā skaitā Bauskā dzīvoja leiši un poļi.

1914. gadā Bauskā sasniedz savu lielāko iedzīvotāju skaitu Krievijas impērijas sastāvā. Pilsētā ir 8300 iedzīvotāji. 1925. gadā, pēc ilgajām kara jukām veiktajā skaitīšanā, pilsētā dzīvoja 5098 cilvēki, no tiem 3711 latvieši, 919 ebreji, 249 vācieši, 119 lietuvieši u.c. 1935. gadā 4,9 tūkstoši iedzīvotāju, no tiem 3723 lattvieši, 778 ebreji un 173 vācieši. Lai gan 1941. gada augustā pilsētā bija palikuši tikai 3883 cilvēki, 1959. gadā pilsētas iedzīvotāju skaits sasniedza 7 tūkstošus. 1976. gadā pilsētas iedzīvotāju skaits bija pieaudzis līdz 9,7 tūkstošiem.

2010. gada jūlijā Bauskā sasniegts vēsturiskais iedzīvotāju skaita maksimums — 10 060 iedzīvotāji, no kuriem 55% sievietes un 45% — vīrieši. Etniskais sastāvs: 77% — latvieši, 11% — krievi, 6% — lietuvieši, 3% — baltkrievi, 1,41% — poļi, 1% — ukraiņi, 0,39% — čigāni, 0,16% — vācieši, 0,08% — igauņi, 0,06% — ebreji, 1,21% — citi. 2012. gada decembrī pilsētā dzīvoja 9664 cilvēki, no tiem 7473 latvieši, 1004 krievi, 501 lietuvietis, 248 baltkrievi, 122 poļi, 119 ukraiņi, 51 čigāns, 6 igauņi un 140 citu tautību cilvēki.


Šēnings

Johans Šēnings (Johann Schöning, 1458-1502) - Rīgas birģermeistars Tomass Šēnings (Thomas Schöning, ?-1538) - Rīgas arhibīskaps


Antons fon Arko-Vallijs

Antons fon Arko-Vallijs (, — ) bija vācu monarhists, pazīstams kā Kurta Eisnera, pirmā Bavārijas premjerministra, slepkava.

Cēlies no aristokrātiskas ģimenes, grāfs. Piedalījies Pirmajā pasaules karā. Pēc atgriešanās no frontes devies uz Minheni, kur iestājies universitātē. Iesaistījies politiskajos notikumos, pieslejoties nacionālistiem un monarhistiem. Paudis antisemītiskus uzskatus. Centies iestāties biedrībā Thule, tomēr saņēmis atteikumu, jo fon Arko-Vallija māte nāca no ebreju ģimenes.

1919. gada 21. februārī, darbodamies viens, fon Arko-Vallijs nošāva Bavārijas premjerministru, sociālistu Kurtu Eisneru, kurš tobrīd devās paziņot par atkāpšanos no amata. Eisners pēc izcelsmes arī bija ebrejs. Labējās aprindās slepkavība izsauca sajūsmu un fon Arko-Vallijs tika uzskatīts par varoni. Turpretī sociālistu un anarhistu aprindās sākās nemieri, kas pārauga sadursmēs ar pretējās politiskās nometnes pārstāvjiem. Notikumiem eskalējoties, kreisie spēki pārņēma varu Minhenē un visā Bavārijā, izveidojot Bavārijas Padomju republiku.

1920. gada janvārī Antonu fon Arko-Valliju notiesāja, piespriežot nāvessodu, bet tiesnesis grozīja soda mēru uz piecu gadu cietumsodu. 1925. gadā atbrīvots un līdz 1927. gadam, kad viņu amnestēja, atradies probācijas uzraudzībā.

Pēc atbrīvošanas darbojies žurnālistikā, strādājis uzņēmumā. Politiski fon Arko-Vallijam bija otršķirīga loma. Federālas Vācijas ideja to norobežoja no nacistiem. Pēc to nākšanas pie varas par izteikumiem pret Hitleru apcietināts, bet drīz atbrīvots, apsoloties nevērsties pret Hitleru. Miris 1945. gadā auto negadījumā.


Albertu Santušs-Dimons

Albertu Santušs-Dimons (; dzimis , miris ) bija brazīliešu aviācijas pionieris, kurš darbojies Parīzē.

Būdams bagātu Brazīlijas kafijas ražotāju mantinieks, lielu daļu no mūža pavadīja Prīzē, nodarbodamies ar lidaparātu konstruēšanu. 1901. gada 19. oktobrī ar dirižabli Nr.6 ieguva Deutsch de la Meurthe balvu, aplidodams Eifeļa tornim. Tiek uzskatīts, ka Nr.6 bija pirmais praktiski izmantojamais dirižablis.

Vēlāk pievērsās lidmašīnu konstruēšanai. 1906. gada 23. oktobrī ar lidmašīnu 14-bis jeb Oiseau de proie nolidoja apmēram 60 metrus apmēram 5 metru augstumā. Tā kā Santuša-Dimona lidmašīna pacelšanās laikā neizmantoja papildierīces, dažkārt tiek uzskatīts ka šis lidaparāts, nevis brāļu Raitu Flyer, ir pirmā veiksmīgā lidmašīna.


Dynamic Multipoint Virtual Private Network

Dynamic Multipoint Virtual Private Network (DMVPN) ir dinamisks tunelēšanas protokols mērogojamu virtuālo privāto tīklu (VPN) veidošanai. DMVPN darbojas uz Cisco IOS maršrutētājiem un UNIX viedīgajām operētājsistēmām balstoties uz GRE, NHRP un IPsec standarta protokoliem. DMVPN nodrošina iespēju dinamiski veidot režģtīklus bez nepieciešamības statiski konfigurēt VPN tuneļus starp katru no tīkla maršrutētājiem. Uz katras gala iekārtas un centrālā mezgla maršrutētāja tiek konfigurēts punkts-daudzpunkts (mGRE) tunelis, apvienojot iekārtas zvaigznes topoloģijā, centrālais mezgls (Hub), izmantojot NHRP protokolu, nodrošina režģtīkla veidošanos starp gala iekārtām (spokes). Tuneļi var tikt aizsargāti ar dinamisku IPsec šifrēšanu.


Valērijs Belokoņs

Valērijs Belokoņs (dzimis Rīgā) ir Latvijas uzņēmējs, finansists un mecenāts. Viņš ir viens no Anglijas futbola kluba Blackpool F.C. īpašniekiem.

Izglītību ieguvis Latvijas Universitātes Filoloģijas fakultātē un Masačūsetsas Universitātē ASV (1993).

No 1982. līdz 1985. gadam strādājis Preses namā, 1986. gadā bija Latvijas Komjaunatnes Centrālās komitejas instruktors, tāpat strādājis par žurnālistu laikrakstā "Sovetskaja Molodež" (1986—1987).

Kopš 1988. gada strādājis dažādos starptautiskos uzņēmumos. 1993. gadā dibinājis Baltic International Bank. Bijis bankas valdes priekšsēdētājs, tomēr 2008. gadā atstājis šo amatu. 1998. gadā iekļuvis Latvijas 100 miljonāru sarakstā. 2006. gadā iegādājies Anglijas futbola klubu Blackpool F.C. 2008. gadā bijis starp 2000 Apvienotās Karalistes bagātākajiem uzņēmējiem (397. vieta).


Harijs Adaskins

Harijs Adaskins (; dzimis , miris ) bija Rīgā dzimis ebreju izcelsmes kanādiešu vijolnieks un radioraidījumu vadītājs.

Jau agrā bērnībā kopā ar ģimeni emigrējis uz Kanādu. Studējis Toronto Mūzikas konservatorijā. No 1946. līdz 1973. gadam pasniedza mūziku Britu Kolumbijas universitātē Vankūverā. Vadīja mūzikas radioraidījumus CBC (Canadian Broadcasting Corporation).


Rubens Agaronjans

Rubens Agaronjans (; dzimis ) ir Rīgā dzimis armēņu tautības Krievijas vijolnieks.

Beidzis Maskavas konservatoriju (mācījies pie Leonīda Kogana). No 1971. gada pasniedza Erevānas konservatorijā. 1980. gadā ieguva Armēnijas PSR Tautas mākslinieka titulu, bet 1988. gadā — Armēnijas valsts prēmiju. No 1996. gada darbojas Krievijā, un ir Borodina stīgu kvarteta pirmā vijole. 2001. gadā ieguva Krievijas Valsts prēmiju.


Frenks Kapra

Frenks Rasels Kapra (; dzimis , miris ) bija amerikāņu kinorežisors.

1930. gados viņš bija viens no labākajiem amerikāņu režisoriem, ieguva trīs Amerikas Kinoakadēmijas balvas kā labākais režisors. Viena no viņa zināmākajām filmām ir 1934. gadā izdotā It Happened One Night, kas bija pirmā filma, kura ieguva Kinoakadēmijas balvu visās piecās prestižākajās kategorijās. Tāpat Kapra režisējis tādas filmas kā Mr. Deeds Goes to Town (1936), Lost Horizon (1937), You Can't Take It With You (1938), "Misters Dīds dodas uz pilsētu" (Mr. Deeds Goes to Town; 1936), "Misters Smits brauc uz Vašingtonu" (1939), "Satikt Džonu Do" (Meet John Doe; 1941), "Arsēns un vecas mežģīnes" (1944), "Brīnišķā dzīve" (1946) un State of the Union (1948). 1936. gadā, kad Kapra saņēma savu otro Kinoakadēmijas balvu, viņš bija arī ceremonijas vadītājs. Papildu saņemtajai Kinoakadēmijas balvai par filmu It Happened One Night, saņēma labākā režisora balvu arī par "Misters Dīds dodas uz pilsētu" (1936) un You Can't Take It With You (1938). Bijis Kino mākslas un zinātnes akadēmijas prezidents laika posmā no 1935. līdz 1939. gadam.


Kingedvardpointa

Kingedvardpointa () vai Stacija M (Station M) ir Apvienotās Karalistes vissezonas polārstacija Antarktikā, formāli Dienviddžordžijas un Dienvidsendviču Salu administratīvais centrs. Izvietojusies Dienviddžordžijas salā, zemesragā Karaļa Edvarda līča ziemeļu piekrastē ap no bijušās vaļu mednieku pilsētiņas Grītvikenas, ar kuru to pa līča ziemeļu krastu savieno autoceļš. Stacija ir apdzīvota visu gadu, tās galvenās funkcijas ir pētniecība zvejniecībā, kā arī valdījuma administratīvo funkciju nodrošināšana. Kingedvardpointā ir pasts un viesnīca, izbūvēta kuģu piestātne.

Dienviddžordžijas un Dienvidsendviču Salu valdība atrodas Stenli Folklenda Salās, kas Kingedvardpointā ir pārstāvēta ar vienu valdības ierēdni.


Arturs Vinns

Arturs Vinns (; dzimis , miris ) bija Apvienotās Karalistes, vēlāk arī ASV žurnālists, pazīstams kā modernās krustvārdu mīklas izgudrotājs.

Dzimis Anglijā, 19 gadu vecumā pārvācies uz ASV. Sākumā dzīvojis Pitsburgā, kur strādājis Pittsburgh Press laikrakstā un spēlēja vijoli Pitsburgas simfoniskajā orķestrī. Pēc tam pārcēlies uz Ņujorku, kur strādājis New York World laikrakstā. Pirmā krustvārdu mīkla tika publicēta laikrakstā .


Sesame Street

Sesame Street ir amerikāņu bērnu televīzijas raidījums, kura autori ir Džoana Gansa Kūnija un Loids Moresets. Raidījums ir kļuvis populārs ar tā izglītojošo saturu. Raidījuma pirmā sērija iznāca un kopš tā laika ir iznākušas 44 sezonas ar vairāk nekā 4300 sērijām.

2001. gadā raidījumam bija vairāk nekā 120 miljoni skatītāju (raidījuma dažādām versijām) un 2009. gadā raidījums tika pārraidīts vairāk nekā 140 valstīs. 2009. gadā tas ierindojās 15. vietā visaugstāk novērtēto bērnu televīzijas raidījumu reitingā. 1996. gada aptaujā tika atklāts, ka 95% ASV pirmsskolas vecuma bērni skatījās Sesame Street raidījumu trīs gadu vecumā. 2008. gadā tika lēsts, ka 77 miljoni amerikāņu ir skatījušies šo raidījumu bērna vecumā. Saskaņā ar 2009. gada datiem, Sesame Street raidījums ar 8 Grammy un 153 Emmy balvām ir balvām bagātākais bērnu raidījums.


Trijstūra galaktika

Trijstūra galaktika (arī M 33, NGC 598) ir spirālveida galaktika, kura atrodas aptuveni 3 miljonu gaismas gadu attālumā no Zemes Trīsstūra zvaigznājā. Trijstūra galaktika ir trešā lielākā galaktika Lokālajā galaktiku grupā pēc Piena Ceļa un Andromedas galaktikas. Tā ir arī viens no tālākajiem objektiem, kuru var saskatīt ar neapbruņotu aci. Trijstūra galaktika ir 2 reizes mazāka par mūsu galaktiku un 4 reizes mazāka par Andromedas galaktiku. M 33 tuvojas Piena Ceļam ar ātrumu apmēram 24 km/s.


Servals

Servals (Leptailurus serval) ir kaķu dzimtas (Felidae) plēsējs un ir vienīgā suga servalu ģintī (Leptailurus). Saskaņā ar ģenētiskajiem pētījumiem tā tuvākie radinieki ir karakali un Āfrikas zeltainie kaķi, kuri kopā veido karakalu ģinti (Caracal).

Savvaļā sastopams tikai Āfrikā un tam ir plašs izplatības areāls uz dienvidiem no Sahāras. Kādreiz tas dzīvojis arī Ziemeļāfrikā (Marokā, Tunisijā un Alžīrijā), lai gan, iespējams, daži īpatņi joprojām mājo šajā reģionā. Pēdējo simts gadu laikā, zaudējot dzīvošanai piemērotus apstākļus, servals ir izmiris arī Kāpas provincē Dienvidāfrikā.


Čārlzs Vitstons

Sers Čārlzs Vitstons (, dzimis , miris ) bija angļu fiziķis un izgudrotājs.

Dzimis Glosterā, mūzikas instrumentu pārdevēja ģimenē. Uzaudzis Londonā. Autodidakts.

1829. gadā radīja jaunu mūzikas instrumentu koncertīni. Kopā ar Viljamu Kuku 1838. gadā izbūvēja pasaulē pirmo komerciālo elektriskā telegrāfa līniju no Londonas Padingtonas stacijas līdz 21 kilometru attālajai Vestdreitonai. Tajā pašā gadā izgudroja stereoskopu. 1843. gadā uzlaboja Semjuela Kristija radīto slēgumu pretestības mērīšanai, kas mūsdienās pazīstams kā Vitstona tilts. 1854. gadā kriptogrāfijas jomā radīja Pleifera kodu, kas nosaukts tā propagandētāja lorda Pleifera vārdā.


Bērdailenda

Bērdailenda () vai Stacija BI (Station BI) ir Apvienotās Karalistes vissezonas polārstacija Antarktikā. Izvietojusies Džordana līča krastā Bērdas salā Dienviddžordžijas rietumu galā. Stacija ir apdzīvota visu gadu, tās galvenās darbības jomas ir ornitoloģija un jūras zīdītāju izpēte, kā arī Dienvidu okeāna ekosistēmas ilgtermiņa monitorēšana.


Marija Jaremčuka

Marija Jaremčuka (; dzimusi Černivcos, Ukrainā) ir ukraiņu dziedātāja. 2012. gadā viņa ieguva trešo vietu Latvijas festivālā Jaunais Vilnis.

2013. gadā viņa uzvarēja Ukrainas Eirovīzijas dziesmu konkursa finālā ar dziesmu Tick-tock un pārstāvēja Ukrainu 2014. gada Eirovīzijā, kur ierindojās 6. vietā.


Izraēls Kamakavivo'ole

Izraēls Kamakavivo'ole (Israel Kamakawiwo'ole; dzimis , miris ), zināms arī kā Bruddah Iz, bija havajiešu mūziķis. Plaši pazīstams ar savu ukuleles spēli. Visu savu mūžu Izraēls veltīja savai dzimtenei un tautai, viņš propagandēja un aizstāvēja havajiešu, kā neatkarīgas tautas, tiesības.


Asterisms

Asterisms (no (aster) — 'zvaigzne') ir zvaigžņu zīmējums, kurš jau vēsturiski pazīstams ar patstāvīgu nosaukumu. To var veidot viena zvaigznāja zvaigznes vai arī atsevišķas zvaigznes no vairākiem zvaigznājiem. Asterisms nav zinātnisks termins, tas drīzāk saistīts ar paražām. Vienota asterismu saraksta nav.

Daži no biežāk lietotajiem asterismiem: Sietiņš — veido 7 zvaigznes Vērša zvaigznājā; Oriona josta — veido Alnitaks, Alnilams un Mintaka; Lielie Greizie rati — veido 7 zvaigznes Lielā Lāča zvaigznājā; Vasaras trijstūris — veido Vega, Denebs un Altairs; Pavasara trijstūris — veido Arkturs, Spika un Denebola; Ziemas trijstūris — veido Betelgeize, Sīriuss un Procions


Oriona josta

Oriona josta ir asterisms Oriona zvaigznājā. To veido Alnitaks, Alnilams un Mintaka, trīs spožas zvaigznes, kuras izskatās izkārtojušās apmēram uz vienas līnijas un veido mednieka jostu klasiskajā Oriona zvaigznājā. Latvijā vislabāk to novērot ziemā.


Kā Grinčs nozaga Ziemassvētkus

"Kā Grinčs nozaga Ziemassvētkus" () ir 2000. gada ASV Ziemassvētku fantāzijas kinokomēdija, kuras režisors ir Rons Hauards. Filmas sižets veidots pēc Doktora Seusa grāmatas ar tādu pašu nosaukumu. Šī bija pirmā Seusa grāmata, kas tikusi ekranizēta pilnmetrāžas filmā.

Filma ir par Grinču (attēlo Džims Kerijs), kas ticis izraidīts no pilsētas, kur visi svin Ziemassvētkus. Grinčs vēlas atriebties, izbojājot Ziemassvētku noskaņu pilsētā, nozogot svētku rotājumus un dāvanas. Kopā ar Keriju filmā galvenās lomas atveido Džefrijs Tambors, Kristīne Baranski, Bills Ērvins, Mollija Šenona un Teilora Momsena.


Harijs Plūcis

Harijs Plūcis (dzimis , miris ) bija latviešu baletdejotājs un baleta pedagogs. Latvijas Nacionālās operas baletskolas vadītājs (1933-1940, 1941-1944).


Kārlis Osis

Kārlis Osis (dzimis , miris ) bija latviešu parapsihologs.

Studējis Latvijas Universitātē. Otrā pasaules kara beigās emigrējis uz Vāciju, kur 1950. gadā ieguvis doktora grādu Minhenes Universitātē. Pēc tam pārcēlies uz dzīvi ASV.

No 1951. līdz 1957. gadam bijis pētnieks Djūka Universitātes Parapsiholoģijas laboratorijā, pēc tam līdz 1962. gadam bijis zinātniskais direktors Ņujorkas fondā Parapsychology Foundation. 1962. gadā sāka strādāt organizācijā American Society for Psychical Research par pētnieku, šeit nostrādāja līdz 1975. gadam, kad uzsāka darba gaitas organizācijā Chester F. Carlson (strādājis līdz 1983. gadam).

Viņš ir nodarbojies ar cilvēka ārpusjutektiskās pieredzes pētīšanu. Publicējis vairākas grāmatas, kas ir tikušas izdotas vairākās valstīs. Oša raksti ir tikuši publicēti daudzos ASV izdevumos.


Ādolfs Zārdiņš

Ādolfs Zārdiņš (dzimis , miris ) bija latviešu gleznotājs.

Apmēram 1910. gadā kopā ar ģimeni pārcēlies uz dzīvi Vitebskā, 1920. gadā atgriezies Latvijā. Mācījies Neatkarīgo mākslinieku vienības mājās. Gleznojis dažādās tehnikās portretus, figurālas kompozīcijas un kompozīciju sērijas. Viņa dzīves laikā mākslinieka darbi netika novērtēti, atzinību tie guva vienīgi pēc viņa nāves.


Reinis Zusters

Reinis Zusters (dzimis , miris ) bija latviešu gleznotājs un arhitekts. Bija precējies ar gleznotāju Venitu Salnāju.

No 1935. līdz 1940. gadam mācījies Rīgas pilsētas tehnikumā. 1943. gadā Zusters ticis mobilizēts vācu armijā, nokļuva gūstekņu nometnē Vācijā. 1950. gadā pārcēlies uz Austrāliju.

1952. gadā Zusters ieguva arhitekta projektētāja grādu. Viņš ir veidojis projektus vairākām ēkām Sidnejā. Tāpat ir nodarbojies ar ainavu, pilsētas skatu un portretu glezniecību.

1988. gadā saņēmis Pasaules brīvo latviešu apvienības KF prēmiju. 1994. gadā saņēmis Austrālijas ordeņa medaļu (Order of Australia Medal, OAM).


Roalds Dobrovenskis

Roalds Dobrovenskis (; dzimis ) ir krievu rakstnieks, tulkotājs, publicists. Latvijas Zinātņu akadēmijas goda loceklis (2002).


Toksiskums

Toksiskums, toksicitāte jeb indīgums ir vielas kaitīgās iedarbības uz organismu rādītājs. Toksiskums var nozīmēt vispārīgu iedarbību uz organismu (dzīvnieku, augu, baktēriju) vai iedarbību uz atsevišķām organisma struktūrām, piemēram, atsevišķiem orgāniem vai šūnām (tad to sauc par citotoksiskumu).

Toksiskuma novērtēšanai bieži izmanto vidējo letālo devu (LD₅₀) — vielas vidējo daudzumu, kas izraisa puses pētāmās grupas dzīvnieku nāvi. To parasti izsaka gramos vai miligramos uz kilogramu dzīvnieka svara.

Etimoloģiski vārds 'toksisks' nācis no ('loks (ierocis)' vai 'saindēta bulta'), ar kuru sāka apzīmēt vārdu 'inde' zinātnes valodā. Daži bioloģiski nosaukumi, kurā ir piedēklis "toxo-" nozīmē vārdu 'loks', piemēram Toxodon, kas formas dēļ nozīmē 'lokzobains'.


Kustību neirons

Kustību neirons, motorais neirons jeb motoneirons ( — 'kustības iesācējs' + neirons) ir liela nervu šūna muguras smadzeņu priekšējos ragos. Kustību neironi atbild par kustību koordināciju un muskulatūras tonusa uzturēšanu.


Kontaminācija

Kontaminācija ( — 'jaukšana') ir termins, kas tiek izmantots vairākās zinātnes nozarēs, piemēram, valodniecībā, ķīmijā, bioloģijā, medicīnā. valodniecībā kontaminācija ir jaunas izteiksmes vai formas veidošanās, divu līdzīgu izteiksmju vai formu elementiem apvienojoties. Piemēram, nepareizais teiciens "spēlēt nozīmi" veidojies kā divu teicienu kontaminācija (sajaukšanās) "spēlēt lomu" un "nozīmēt". literatūrā par kontamināciju sauc dažādu epizožu kombināciju no dažādiem literatūras darbiem vai stāsta ievadu no cita literatūras darba. farmācijā par kontamināciju dēvē izejvielu, starpproduktu vai gala produkcijas piesārņošanu ar nevēlamiem piejaukumiem vai citām aktīvajām vielām. Terminu izmanto normatīvajā dokumentācijā. ķīmijā, bioloģijā un medicīnā kontaminācija nozīmē savienojumu piesārņojumu ar svešām vielām, mikroorganismu kultūras piesārņojumu ar mikrobiem vai dzīvo audu piesārņojumu ar svešu bioloģisko materiālu (vīrusiem, baktērijām, sēnītēm).


Kārlis Bušs

Kārlis Bušs (1873. gads — ) bija Latvijas uzņēmējs, valsts darbinieks. Bijis Latvijas tirdzniecības un rūpniecības ministrs Pagaidu valdībā (1919—1920).


Guntars Grīnblats

Guntars Grīnblats ( — ) bija latviešu lauksaimnieks, zinātnieks un politiķis, 6. Saeimas deputāts. Partijas "Tēvzemei un Brīvībai" (līdz 1997. gadam) un "Tēvzemei un Brīvībai/LNNK" (pēc 1997. gada) biedrs.


EIGRP

EIGRP () ir dinamisks maršrutēšanas protokols, kuru 1994.gadā, modernizējot savu IGRP protokolu izstrādāja CISCO korporācija. Viens no modernizācijas mērķiem bija nodrošināt bezklases starpdomēnu maršrutēšanas atbalstu. EIGRP protokols tiek uzskatīts par vienkāršāku nekā IETF izstrādātais OSPF protokols un to izmantojot ir nepieciešami salīdzinoši mazāki maršrutētāja resursi.

Sākotnēji CISCO piederēja ekskluzīvas tiesības izmantot protokolu tikai savos maršrutētājos. Tomēr no 2013.gada tas ir pieejams visiem ražotājiem.

kaimiņu iekārtu tabula – satur ierakstus (adresi) par katru maršrutētāju, kas ir fiziski pieslēgts konkrētajam maršrutētājam. topoloģijas tabula – satur ierakstus par visiem autonomās sistēmas maršrutiem. Ieraksti tiek iegūti no kaimiņu iekārtu tabulām. Topoloģijas tabulā atrodamos ceļus maršrutētājs neizmanto līdz tam brīdim kamēr tie nav ievietoti maršrutēšanas tabulā. maršutēšanas tabula – satur ierakstus par labāko iespējamo maršrutu, kas tiek iegūti no topoloģiju tabulas.


FoxPro

Fox Pro/Visual Fox Pro sākotnēji bija teksta bāzēta procedūru orientēta programmēšanas valoda un datu bāzu pārvaldības sistēma (DBPS), kuru 1984. gadā izveidoja Fox Software.

1992. gadā Fox Software apvienojās ar Microsoft korporāciju un šo projektu pēc apvienošanās pārņēma Microsoft korporācija. Kā FoxPro tā eksistēja līdz FoxPro 2.6 versijai un vēlāk pēc apvienošanās projekts jau tika saukts par Visual FoxPro (VFP). Pēdējo Visual Fox Pro versiju (v.9.0) Microsoft korporācija izdeva 2004. gadā un pēdējos lielos labojumus (SP2) 2007. gadā. Microsoft turpināja VFP 9.0 atbalstu līdz 2015. gadam.

Pirmās FoxPro versijas atbalstīja Mac OS, DOS, Windows un Unix vides, kamēr pēdējā tikai Windows vidi. 2002. gadā gan, izmantojot Wine, tika demonstrētas VFP iespējas Linux vidē, tomēr tam sekoja Microsoft paziņojums, ka VFP izmantošana uz ne-windows operētājsistēmas darbstacijām ir pretrunā ar licencēšanas noteikumiem un gala lietotāja vienošanos.

Fox Pro ir pieskaitāma xBase grupas valodai, kas veidota, par pamatu ņemot dBase programmēšanas valodu. Kā citu atpazīstamu šīs grupas valodu var minēt Clipper. VFP ir cieši sasaistīta ar savu relāciju datubāzu modeli, kas paplašina xBase iespējas un atbalsta SQL.


Rutanja Olda

Rutanja Olda (, īstajā vārdā Rūta Skrastiņa; dzimusi ) ir latviešu izcelsmes Holivudas aktrise. Filmējusies kopš 1968. gada. Iespējams, pazīstamākā filma ar Oldas piedalīšanos ir piecu Amerikas Kinoakadēmijas balvu laureāte 1978. gada Maikla Čimino filma "Briežu mednieks". Piedalījusies arī filmās "Rokijs 2" (1979), Mommie Dearest (1981), Amityville II: The Possession (1982), Girls Nite Out (1982), Steel (1997), Stolen (2009), Ovum (2015). Tēlojusi lomas arī dažādos TV seriālos, tai skaitā, piedalījusies piecās "Santabarbara" sērijās un divās "Likums un kārtība" sērijās.


Liams Nīsons

Liams Džons Nīsons (; dzimis ) ir ziemeļīru aktieris.

Kino Nīsons debitējis 1978. gadā ar lomu Pilgrim's Progress. Viņš ir pazīstams ar lomām tādās filmās kā "Šindlera saraksts", "Zvaigžņu kari: Ļaunumu vēstošā ilūzija", "Betmens: Sākums", "Maikls Kolinss" (Michael Collins), "Nolaupītā", "Tumsas cilvēks" (Darkman), "Robs Rojs" (Rob Roy), "Kinsijs" (Kinsey), "Sniegāju gūstekņi" (The Grey), "Titānu cīņa" (Clash of the Titans), "Debesu valstība", "Nezināmais", "Non-Stop: tiešais reiss", "Cilvēks vilcienā" un "Nārnijas hronikas" (The Chronicles of Narnia) filmu sērijā. Ir ticis nominēts Amerikas Kinoakadēmijas balvai, BAFTA kino balvai un trim Zelta globusa balvām.


Brūce

Brūce () ir ādas, gļotādas vai dziļāk esošo audu un iekšējo orgānu veseluma mehānisks bojājums ar vienlaikus bojātiem ārējiem apvalkiem.


Edmunds Lukevics

Edmunds Lukevics (dzimis , miris ) bija latviešu ķīmiķis organiķis. Latvijas Zinātņu akadēmijas akadēmiķis (1987) un Ņujorkas Zinātņu akadēmijas akadēmiķis (1993).


Auniņa Šona piedzīvojumi

"Auniņa Šona piedzīvojumi" () ir britu kompānijas Aardman Animations un HIT Entertainment bērnu televīzijas animācijas seriāls. Pirmā pārraide kanālā CBBC notika 2007. gada martā. Seriālam ir 4 sezonas, kurās pavisam ir 130 sērijas. Iedvesmojoties no Auniņa Šona, ir izveidots atvasinājums "Auniņa Timija laiks" (Timmy Time), kas paredzēts jaunākajiem skatītājiem. Seriāla 4. sezona iznāca 2014. gada sākumā. Seriāls tiek pārraidīts 180 pasaules valstīs, tostarp Latvijā, kur to pārraida televīzijas kanāls TV3 un TV6.

2015. gadā tika izdota Aardman Animations radīta pilnmetrāžas animācijas filma "Auniņš Šons. Filma" (Shaun the Sheep The Movie) par auniņa Šona brīvdienu piedzīvojumiem lielpilsētā.


Artūrs Krūmiņš

Artūrs Krūmiņš (dzimis , miris ) bija latviešu arhitekts.

1900. gadā beidzis mācības Nikolaja ģimnāzijā Rīgā. Strādājis par mājskolotāju Maskavā, tāpat studējis Karlsrūes Tehniskajā augstskolā no 1905. līdz 1906. gadam. 1907. gadā absolvējis Rīgas Politehniskā institūta Arhitektūras nodaļu. Pēc tam sācis strādāt Maskavā (līdz 1920. gadam) Cindeļa manufaktūras būvbirojā. 1920. gadā kļuva par docētāju Latvijas Universitātes Arhitektūras fakultātē, 1940. gadā — profesoru. No 1936. līdz 1940. gadam vadījis Latvijas pilsētu izbūves komisiju. Ir vairaku ēku projektu un pārbūves projektu autors. Nodarbojies ar Latvijas arhitektūras vēstures pētīšanu. Ir vairāku grāmatu autors vai līdzautors. Sarakstījis vairāk nekā 1200 rakstus Latviešu konversācijas vārdnīcai. 1903. gadā ir sarakstījis libretu Alfrēda Kalniņa operai "Baņuta", par ko saņēmis Rīgas Latviešu biedrības Mūzikas nodaļas godalgu. Vēl ir sarakstījis libretu otrajai Kalniņa operai "Salinieki".

1945. gadā kļuva par Latvijas Arhitektu savienības biedru. 1934. gadā Krūmiņam tika piešķirts ceturtās šķiras Triju Zvaigžņu ordenis.


Britu Sadraudzības Transantarktiskā ekspedīcija

Britu Sadraudzības Transantarktiskā ekspedīcija (, CTAE) bija Britu Sadraudzības sponsorēta ekspedīcija 1955.—1958. gadā, kas pirmā pa virszemi caur Dienvidpolu šķērsoja Antarktīdas kontinentu. Tā bija pirmā ekspedīcija, kas pa virszemi sasniedza Dienvidpolu 46 gadus pēc Roalda Amundsena un Roberta Skota ekspedīcijām 1911. un 1912. gadā.

Ekspedīcija bija organizēta kā privāts pasākums, bet Apvienotās Karalistes karalienes Elizabetes II aizbildniecībā un ar Apvienotās Karalistes, Jaunzēlandes, ASV, Austrālijas un Dienvidāfrikas valdību atbalstu. Ekspedīcijas vadītājs bija britu polārpētnieks Viviens Fukss, bet Jaunzēlandes atbalsta vienību vadīja alpīnists, Everesta pirmais iekarotājs, Edmunds Hilarijs. Jaunzēlandes komandā bija iekļauti arī zinātnieki, kas darbojās Starptautiskā Ģeofizikas gada programmas ietvaros.


Eduards Tisē

Eduards Tisē (dzimis Liepājā, miris Maskavā) bija latviešu izcelsmes padomju kinooperators. Tiek uzskatīts par vienu no padomju kinomākslas pamatlicējiem.


2014. gads Latvijā

Šajā lapā ir apkopoti 2014. gada notikumi Latvijā. 2014. gadā viena no Eiropas kultūras galvaspilsētām bija Rīga.


Sems Hjūstons

Semjuels "Sems" Hjūstons (; dzimis , miris ) bija amerikāņu valstsvīrs, politiķis un karavīrs. Viņš ir vislabāk pazīstams ar savu vadošo lomu Teksasas uzņemšanā ASV.

No 1823. līdz 1827. gadam pārstāvēja Tenesī 7. apgabalu ASV Pārstāvju palātā, turpmākos divus gadus bija štata gubernators. Vēlāk Hjūstons kļuva par nozīmīgu personu Teksasas vēsturē. Pēc gubernatora pilnvaru nodošanas viņš pārvācās uz Ārkanzasas teritoriju, pēc tam uz vienu no Meksikas štatiem — Koaolu i Tehasu (Coahuila y Tejas) — un kļuva par vienu no līderiem Teksasas revolūcijā (1835—1836). Pēc revolūcijas, kurā uzvarēja teksasieši, Hjūstons kļuva par pirmo Teksasas republikas prezidentu (amatā bija no 1836. līdz 1838. gadam), atkārtoti šo amatu ieņēma no 1841. līdz 1844. gadam. Viņš atbalstīja Teksasas uzņemšanu ASV. Pēc tam viņš kļuva par vienu no pirmajiem diviem štata pārstāvjiem ASV Senātā, senatora amatā bija līdz 1859. gadam. Pēc tam kļuva par Teksasas štata gubernatoru, tādējādi Hjūstons kļuva par pirmo un līdz šim vienīgo cilvēku, kas ticis ievelēts divu dažādu ASV štatu gubernatora amatā.

Viņa vārdā nosaukta ASV pilsēta Hjūstona, tāpat vairāki objekti.


Virtembergas Aleksandrs

Aleksandrs Frīdrihs Vilhelms fon Virtembergs (, ; dzimis , miris ) bija Rīgā dzimis vācu augstmanis un Krievijas armijas ģenerālmajors.

Krievijas imperatores Marijas Fjodorovnas brāļa Virtembergas Aleksandra dēls. 1837. gadā apprecējās ar Francijas karaļa Luija Filipa meitu Orleānas Mariju. Pēc tēva nāves 1833. gadā pameta dienestu Krievijas armijā un pārcēlās uz dzīvi Vācijā.


Hjūstons

Hjūstons (; sieviešu dzimtē Hjūstone) ir skotu cilmes uzvārds. Cilvēki ar šo uzvārdu: Džons Hjūstons (John Huston; 1906—1987), amerikāņu kinorežisors, scenārists un aktieris; Sems Hjūstons (Sam Houston; 1793—1863), amerikāņu valstsvīrs, politiķis un karavīrs; Volters Hjūstons (Walter Huston; 1883—1950), kanādiešu aktieris un dziedātājs.


Eliša Grejs

Eliša Grejs (; dzimis , miris ) bija amerikāņu inženieris un izgudrotājs.

Viens no kompānijas Western Electric dibinātājiem. Tiek uzskatīts par sintezatora izgudrotāju. Neveiksmīgi apstrīdēja tiesā Aleksandra Bella tiesības uz telefona patentu, jo iesniedza telefona patenta pieteikumu gandrīz vienlaicīgi ar Bellu.


Anna Lāce

Anna Lāce (arī Asja Lācis, 1891—1979) bija latviešu režisore un skatuves mākslas teorētiķe. Latvijas PSR Nopelniem bagātā mākslas darbiniece (1955). Rakstīja par teātra un dramaturģijas jautājumiem, vācu revolūcijas dramaturgu daiļradi, politisko teātri Latvijā un Vācijā.


Sabiedrisko pakalpojumu regulēšanas komisija

Enerģētika (dabasgāze, elektroenerģija, siltumenerģija). Ūdenssaimniecība (centralizētā ūdensapgāde un kanalizācija). Elektroniskie sakari. Pasts; Sadzīves atkritumu apsaimniekošana (apglabāšana poligonos); Depozīta iepakojuma apsaimniekošana (atkārtoti vai vienreiz lietojamo dzērienu iepakojumiem).

Depozīta iepakojuma apsaimniekošanas sistēma ir jauna SPRK atbildības joma, ko Saeima uzticēja SPRK uzraudzīt no 2020.gada 1.jūlija.

SPRK uzdevums ir rūpēties, lai ikviens lietotājs sabiedriskos pakalpojumus saņemtu atbilstošā kvalitātē par ekonomiski pamatotu cenu. SPRK pieņemtie lēmumi ir saistoši gan sabiedrisko pakalpojumu sniedzējiem (komersantiem), gan sabiedrisko pakalpojumu lietotājiem (gan fiziskām, gan juridiskām personām). Kopumā SPRK uzrauga vidēji 600 regulētos komersantus atbilstoši 2020. – 2021. gada datiem.


Nosmakšana

Nosmakšana jeb asfiksija ( — 'bez', , sphyxis — 'pulss', burtiski — 'pulsa trūkums') ir patoloģisks stāvoklis, kam raksturīgs skābekļa bads un ogļskābes pārmērīgums asinīs un audos, piemēram, elpceļiem ārpus ķermeņa esot nospiestiem, elpceļiem nosprostojoties tūskas dēļ, spiedienam krītoties mākslīgajā atmosfērā vai skābekļa apgādes sistēmā utt.


Latvijas Kredītbanka

Latvijas Kredītbanka bija 1935. gada 11. aprīlī izveidota Finanšu ministrijas kontrolēta akciju sabiedrība.

Latvijas Kredītbanka strādāja sākotnēji ar 10, tad 20 un vēlāk — 40 miljonus latu lielu pamatkapitālu, tādējādi kļūstot par lielāko banku Latvijā. Par bankas vadītāju iecelts Andrejs Bērziņš. 1935. gada 3. oktobrī Ministru kabinets pieņēma lēmumu, ka banka turpmāk pārņems visus uzņēmumus, ko valdība un Finanšu ministrija nolems nacionalizēt.

Pēc valdības lēmuma 1935. gadā Kredītbanka pārņema Latvijas Tirgotāju banku, Lauksaimnieku centrālbanku, Latvijas Lauksaimniecības centrālbiedrības savstarpējo kredītbiedrību, II. Liepājas Savstarpējo kredītbiedrību, Rīgas Kredītbanku, Latvijas Privātbanku, Latgales Akciju banku, Rīgas Komercbanku, Rīgas Latviešu tirgotāju savstarpējo kredītbiedrību, Baltijas Savstarpīgo kredītbiedrību, Cēsu Savstarpīgo kredītbiedrību un Latvijas Tirdzniecības un rupniecības banku.

Vēlākajos Ulmaņa režīma gados banka aizvien vairāk kļūst par valdības vēlmju īstenotāju, reorganizējot veselas nozares, veidojot nacionālās akciju sabiedrības, ietekmējot produktu cenas un iesaistoties celtniecībā.

1936. gadā Kredītbanka pārņēma un likvidēja šokolādes ražotāju Th.Riegert, nopirka jau esošo šokolādes ražotāju AS Laima un uzsāka tās ražotnes modernizāciju, samazināja darbinieku skaitu un produkcijas cenas, uzcēla jauno fabrikas ēku Rīgā, Miera ielā.

1937. gadā Kredītbankai pārņemot dzērienu ražotājus Iļģeciems, Tanheizers un Waldschlößchen tiek izveidota AS Aldaris. Alus cenas tiek pazeminātas 1937. gada 13. februāri un 18. jūnijā.

Privātās AS Rīgas vilnas manufaktūra vietā tiek izveidota AS Rīgas vilnas rūpnieks, kas pazemina savas produkcijas cenas par 10 – 20%, spiežot citus ražotājus darīt līdzīgi.

Valdība uzdeva Kredītbankai likvidēt septiņu kokvilnas ražotāju 1930. gadā izveidoto karteli "Latvijas kokvilnas ražojumi", tā vietā izveidojot AS Latvijas kokvilna, kas 1938. gada februārī samazināja savas produkcijas cenas par 10 – 20%.

Kredītbanka nopirka un likvidēja "1. Rīgas apdrošināšanas akciju sabiedrība dib. 1765" un tās vietā izveidoja AS Drošība.

Ulmaņa valdība banku izmantoja arī 1937. gadā uzsākto Finanšu Ministrijas un Kara muzeja ēku celtniecības finansēšanai.

Līdz 1938. gada 1. oktobrim Kredītbanka likvidācijai bija pārņēmusi 175 kooperatīvās sabiedrības; bet līdz 1938. gada 1. janvārim bija pārņemti 22 ražošanas un tirdzniecības uzņēmumus.


Gļotāda

Gļotāda () ir dobu orgānu iekšējais apvalks. Gļotāda klāj elpošanas, uroģenitālo un gastrointestinālo orgānu virsmas, acs plakstiņu un dzirdes ceļu iekšējās virsmas. Nosaukums 'gļotāda' ir dots tāpēc, ka vairākums gļotādu ir klātas ar gļotu slāni, kuru producē epitēlijšūnas (parasti — kausveida šūnas).


Serums

Serums ir asins plazma bez fibrinogēna. Serumu var iegūt dabiskas plazmas sarecēšanas ceļā (natīvi serumi) vai fibrinogēna nogulsnēšanas ceļā ar kalcija joniem. Serumos saglabājas antivielu lielākā daļa, un līdz ar fibrinogēna neesamību krasi palielinās to stabilitāte.

Serumu izdala asins analīzēs uz infekciju slimībām, pie vakcīnas efektivitātes novērtēšanas (antivielu titrs), bioķīmiskās analīzēs.


Latvijas Darba partija

Latvijas Darba partija bija politiskā partija Latvijā. Tā tika dibināta 1920. gada aprīlī, apvienojoties Latvijas Radikāldemokrātiskajai partijai un Latvijas Darba savienībai. Partija tika likvidēta 1922. gada augustā, tai apvienojoties ar Latvijas Tautas partiju un izveidojot sākotnēji vēlēšanu bloku, bet vēlāk — partiju ar nosaukumu "Demokrātiskais Centrs".

Partijas līderi bija Gustavs Zemgals, Pēteris Juraševskis un Mārtiņš Antons. 1920. gadā notikušajās Latvijas Satversmes sapulces vēlēšanās iegūtas 6 vietas no 150. Darba partija piedalījās visu valdību darbā, partijas deputāti atbalstīja Ministru kabineta lēmumus. 1920. gada pašvaldību vēlēšanās ieguva 7 vietas no 90 Rīgā, 5 vietas no 50 Jelgavā, 7 vietas no 30 Cēsīs. Izdeva laikrakstus "Jaunais Vārds" (1921—1922) un "Jaunō Straume" (1920—1934).


Arvis Vilkaste

Arvis Vilkaste (dzimis Balvos) ir bijušais latviešu bobslejists. Kā stūmējs Oskara Melbārža pilotētajā četriniekā kļuva par 2014. gada ziemas olimpisko spēļu čempionu.

Ar bobsleju sācis nodarboties 2010. gadā, kad arī iekļuva nacionālajā izlasē. 2012. gada Pasaules čempionātā junioriem izcīnījis zelta medaļu Melbārža komandas sastāvā. 2012. gada Pasaules čempionātā viņi nepabeidza sacensības. 2013. gadā tika izcīnīta 5. vieta Eiropas un 9. vieta Pasaules čempionātā.

Sočos četrinieku sacensībās kā Melbārža stūmējs izcīnīja zelta medaļu, kas bija pirmā Latvijas sportistu izcīnītā zelta medaļa bobslejā pēc neatkarības atjaunošanas. Sākotnēji zelta medaļas ieguva Krievijas bobsleja četrinieks Aleksandra Zubkova vadībā, bet Latvijas četrinieks palika otrajā vietā, taču pēc pilota diskvalifikācijas par dopinga lietošanu medaļu sadalījums tika mainīts.


At Long Last Leave

At Long Last Leave ir amerikāņu animētā seriāla "Simpsoni" 23. sezonas 14. sērija un seriāla 500. sērija. Pirmoreiz tā tika pārraidīta Fox Network televīzijas kanālā . Šajā sērijā Simpsonu ģimene uzzina, ka Springfīldas iedzīvotāji slepeni ir nolēmuši patriekt viņus no pilsētas.

Sērijas ievadā tika apkopoti iepriekšējo sezonu dīvāna joki.

Lai popularizētu 500 sēriju robežas sasniegšanu Fox kanāls vēlējās pārspēt Ginesa rekordu par pasaulē ilgāko televīzijas skatīšanos (bija jāpārspēj 86 stundas, 6 minūtes un 41 sekunde). Rekorda pārspēšana tika uzsākta ar seriāla pirmo sēriju Simpsons Roasting on an Open Fire un noslēdzās 12. februārī ar 11. sezonas 11. sēriju Faith Off. Tajā brīdī tika sasniegts 86 stundu un 37 minūšu ilgs brīdis, līdz ar to tika pārspēts Ginesa rekords.


Roalds Dāls

Rūalls Dāls (; dzimis , miris ) jeb Roalds Dāls bija britu rakstnieks, kaujas pilots un scenārists.

Dzimis Velsā norvēģu ģimenē. Dienējis Karaliskajos Gaisa spēkos Otrajā pasaules karā. 1940. gados kļuva pazīstams kā bērnu un pieaugušo literatūras rakstnieks un kļuva par vienu no vislabāk pārdotajiem rakstniekiem pasaulē. Dālu ir saukuši par "vienu no 20. gadsimta labākajiem stāstniekiem bērniem". 2008. gadā The Times viņu ierindoja 16. vietā 50 labāko britu autoru sarakstā (kopš 1945. gada).

Viņš ir sarakstījis tādas grāmatas kā "Matilde", "Čārlijs un šokolādes fabrika", "Džordža brīnumzāles", "Džeimss un milzu persiks", "LDM".


Dāls

Kristiāns Dāls (Кристиан Даль; 1839―1904) ― Igaunijas zviedru izcelsmes kapteinis, polārpētnieks un jūrskolu pedagogs, Krievijas Impērijas titulārpadomnieks; Roalds Dāls (Roald Dahl; 1916―1990) ― britu rakstnieks, kaujas pilots un scenārists.


Madlēnas kultūra

Madlēnas kultūra () ir vēlā paleolīta kultūra Rietumeiropā, kas tiek datēta ar 17 000 līdz 12 000 BP, pēdējā ledus laikmeta beigu posmā. Tā nosaukumu ieguvusi no Madlēnas grotas, kas atrodas Vézère ielejā, Tusakas komūnā, Dordoņas departamentā, Francijā. Madlēnas kultūra pazīstama pēc alu zīmējumiem un atrastajiem kaula un krama darbarīkiem. Starp medījamajiem dzīvniekiem dominēja zirgi, ziemeļbrieži, mamuti, vērši.

Tipoloģiski Madlēnas kultūru iedala sešās fāzēs. Agrākās fāzes raksturo dažādu proporciju griežņi un kasīkļi. Vidējās fāzēs parādās mikrolītiski komponenti (daļēji atšķirīgi zoboti mikrolīti). Pēdējās fāzes raksturo vienpusējās (5. fāze) un divpusējās (6. fāze) harpūnas, kas veidotas no kaula, raga vai ziloņkaula.

Madlēnas kultūras beigās akmens apstrādes tehnoloģija rāda izteiktu virzību uz mikrolītismu. Bez krama rīkiem Madlēnas kultūra ir labi zināma ar rūpīgi apstrādātajiem kauliem, ragiem un ziloņkaulu, kuriem bija gan funkcionāla, gan estētiska nozīme. Pārvietojamo mākslas objekti bija zižļi, statuetes, komplicēti gravētas sviežamsmailes, kā arī personālās greznumlietas: jūras gliemežvāki, caurdurti gaļēdāju zobi (parasti kā kaklarotas) un fosilijas.

Gliemežvāki un fosilijas, kas atrastas Madlēnas kultūras vietās, ļauj relatīvi precīzi uzzināt par to izcelsmes vietām. Tas ļāvis apstiprināt hipotēzi par Madlēnas kultūru kā mednieku—vācēju sabiedrību un iespējamiem tirdzniecības ceļiem. Ir saglabājušies daudzi alu gleznojumi, kas tiek saistīti ar Madlēnas kultūru. Spānijas ziemeļos Altamiras alā, kurā atklāti krāšņi dzīvnieku zīmējumi, izrakumos atrastie objekti tiek datēti arī ar Madlēnas kultūras sākuma periodu.

Līdz 20. gadsimta beigām par Madlēnas kultūras agrāko fāzi uzskatīja Badegulas kultūru, bet tagad tā ir atdalīta kā atsevišķa kultūra. Agrākās Madlēnas kultūras vietas visas ir atrastas Francijā. Epigravetes kultūra bija cita līdzīga kultūra tajā pašā laikā Itālijā, Rumānijā un Moldāvijā. Madlēnas kultūras pēdējās fāzēs sākās ziemeļrietumu Eiropas apdzīvošana pēc pēdējā leduslaikmeta maksimuma.

Ziemeļspānijā un Francijas dienvidrietumos Madlēnas kultūru aizstāja Azilijas kultūra. Savukārt zonā, kur atkāpās ledājs, no Ziemeļfrancijas līdz Polijai izveidojās Hamburgas kultūra.


Vilzēnu muiža

Vilzēnu muiža () bija muiža tagadējā Limbažu novada Braslavas pagastā. No 1757. gada līdz 1920. gada agrārajai reformai muiža piederēja fon Zīversu dzimtai.

Līdz mūsdienām saglabājusies muižas pārvaldnieka māja un vairākas saimniecības ēkas.


Ēriks Mārtiņš Feldmanis

Ēriks Mārtiņš Feldmanis, no 1940. gada Ēriks Grodsala ( — ), bija Latvijas jurists un politiķis. Bijis Latvijas apsardzības ministrs no 1920. gada jūnija līdz decembrim. Bijis arī Tautas padomes deputāts. Latviešu zemnieku savienības biedrs.


Jānis Antonovics

Jānis Antonovics (; dzimis 1942. gadā Rīgā) ir latviešu izcelsmes Lielbritānijas/ASV biologs, Virdžīnijas Universitātes bioloģijas profesors. Nodarbojas ar infekcijas slimību evolūciju un epidemioloģiju dabiskā vidē.


Džozefs Henrijs

Džozefs Henrijs (; , miris ) bija amerikāņu fiziķis, Smitsona institūta pirmais vadītājs no 1846. līdz 1878. gadam. No 1830. līdz 1832. gadam neatkarīgi no Maikla Faradeja atklāja elektromagnētisko indukciju, tomēr nepublicēja pētījumus. Padarīja elektromagnētu par praksē izmantotu lietu, 1831. gadā izgudrojot elektrisko durvju zvanu, bet 1835. gadā — releju.

Par godu zinātniekam induktivitātes mērvienība SI sistēmā nosaukta par henriju.


Johans Kārlis Ulrihs Bērs

Johans Kārlis Ulrihs Bērs (; dzimis , miris ) bija Rīgā dzimis vācu gleznotājs un rakstnieks.

Dzimis Rīgā, tirgotāja ģimenē. Bērnību pavadīja Viskaļu muižā un Meņķes muižā. No 1824. gada studējis Drēzdenes Mākslas akadēmijā. 1826. gadā devās uz Itāliju, kuru apceļoja arī no 1827. līdz 1829. gadam. No 1829. līdz 1832. gadam dzīvoja dzimtajā Rīgā. Vēlāk atkal devās uz Drēzdeni, kur nodzīvoja līdz mūža galam, pasniegdams Drēzdenes Mākslas akadēmijā. Artūra Šopenhauera paziņa.

Sarakstījis vairākas grāmatas, to skaitā par lībiešu kapavietām.


Krišs Lipsbergs

Krišs Lipsbergs (dzimis Rīgā) ir latviešu hokejists, aizsargs. Pašlaik (2020) Lipsbergs spēlē Latvijas Hokeja Līgas kluba HK MOGO sastāvā.

Profesionāli hokejisti ir arī Roberta brāļi Edgars, Miks un Roberts.


Pedru II

Doms Pedru II (; dzimis , miris ) bija Brazīlijas Impērijas imperators no 1831. gada līdz 1889. gadam, kad tika gāzts militārā apvērsumā.

Kļuvis par imperatoru 5 gadu vecumā, kad tēvs Pedru I atteicās no troņa un devās uz Portugāli. Piedzīvoja grūtu, galma intrigu pilnu bērnību. Pieaugot Pedru II izdevās konsolidēt valsti un ieviest liberālu politisko režīmu. Brazīlija uzvarēja Laplatas karā (1851—1852), Urugvajas karā (1864—1865) un Paragvajas karā (1864—1870). 1871. gadā imperatora ietekmē tika pieņemts likums, ka visi vergiem piedzimušie bērni ir brīvi no verdzības, ievadot tās atcelšanu Brazīlijā 1888. gadā. Būdams izglītības un zinātnes atbalstītājs, Pedru II personīgi draudzējās ar Rihardu Vāgneru, Luiju Pastēru un Henriju Vodsvortu Longfelovu.

1889. gadā tika gāzts militārā apvērsumā. Pēdējos dzīves gadus pavadīja Eiropā. 1921. gadā Pedru II ar lielu godu tika pārapbedīts dzimtajā Brazīlijā.


Bacillaceae

Bacillaceae ir grampozitīvu baktēriju dzimta. Šīs baktērijas ir nūjiņveida formas heterotrofi organismi, kas izdala endosporas. Dzimtas pārstāvjiem raksturīgas peritrihiju viciņas. Daži dzimtas pārstāvji ir aerobi, citi fakultatīvi vai obligāti anaerobi. Lielākā daļa nav patogēnas, taču Bacillus ģints pārstāvji var izraisīt dažādas slimības cilvēkiem, piemēram, Bacillus anthracis izraisa Sibīrijas mēri.

Dažas Bacillaceae dzimtas ģintis (Filobacillus, Lentibacillus un Halobacillus) iekrāso gramnegatīvās vai grammainīgās krāsas, taču tām ir grampozitīva šūnas sieniņa.


Pēteris Martinsons

Pēteris Martinsons (dzimis , miris ) bija latviešu keramiķis, ilustrators un mākslas pedagogs. Veidoja traukus un citus objektus no dažādiem materiāliem un ilustrēja grāmatas. Piedalījās filmās "Puika" (1977), "Tumšie brieži" (2006).


Sergejs Bakinskis

Sergejs Bakinskis (, dzimis kā Ludvigs Bernheims () 1886. gadā, miris 1939. gadā) bija Rīgā dzimis boļševiks, padomju valsts darbinieks.

Dzimis tirgotāja ģimenē. 1904. gadā iestājās Kazaņas Universitātē un KSDSP. 1907. gadā par revolucionāro darbību no universitātes izslēgts. Līdz Oktobra revolūcijai vairākkārt arestēts. Darbojies Kazaņā, Baku, Sanktpēterburgā, Harbinā. 1917. gada decembrī, kad Harkivā tika deklarēta Ukrainas Padomju republikas nodibināšana, iecelts Ukrainas tautību sekretāra amatā. Krievijas pilsoņu kara laikā 1918. gadā kādu laiku darbojās Jukuma Vācieša štābā. 1925. gadā PSRS tirdzniecības pārstāvis Latvijā.

1939. gadā Lielā terora laikā represēts.


Aleksandrs Mālmeisters

Aleksandrs Mālmeisters (dzimis Pēterupes ciemā, miris Rīgā) bija latviešu būvinženieris un politiķis, Latvijas PSR AP priekšsēdētājs. Latvijas PSR Zinātņu akadēmijas akadēmiķis (1958).


34. ieroču SS grenadieru pulks

34. ieroču SS grenadieru pulks () bija Latviešu leģiona kaujas vienība 15. ieroču SS grenadieru divīzijas sastāvā. Kaujas gaitas beidza ar padošanos rietumu sabiedrotajiem 1945. gada 2. maijā.


Arvīds Klišāns

Arvīds Klišāns (dzimis ) ir latviešu mežradznieks.

1954. gadā beidzis mācības Mediņa Rīgas mūzikas vidusskolā, 1982. gadā absolvējis Latvijas konservatorijas Mežraga klasi. 1954. gadā uzsāka mežradznieka karjeru Latvijas Nacionālās operas orķestrī, kur ir arī koncertmeistars. Tāpat strādā Latvijas Mūzikas akadēmijā par pasniedzēju, vada Mežraga klasi.

1965. gadā ieguvis Latvijas PSR Nopelniem bagātā skatuves mākslinieka goda nosaukumu, 1976. gadā — Latvijas PSR Tautas skatuves mākslinieka goda nosaukumu. 1995. gadā ieguvis Lielo mūzikas balvu. Tāpat ir vairāku citu apbalvojumu laureāts. 2013. gadā startēja Latvijas pašvaldību vēlēšanās — Rīgas domes vēlēšanās startēja no Latvijas Zaļās partijas saraksta, tomēr netika ievēlēts.


Klišāns

Aloizs Klišāns (1913—1992) — latviešu žurnālists, publicists un trimdas sabiedriskais darbinieks; Arvīds Klišāns (1934) — latviešu mežradznieks; Mārtiņš Klišāns (1967) — latviešu diriģents un dziedātājs.


Bruno Jirgensons

Bruno Jirgensons (dzimis , miris ) bija latviešu bioķīmiķis, starptautiski pazīstams koloīdķīmijas speciālists. Latvijas Universitātes un Teksasas Universitātes Dallasā profesors.


Bruno Vasiļevskis

Bruno Vasiļevskis (dzimis , miris ) bija latviešu gleznotājs.

Dzimis Rēzeknē, Otrā pasaules kara laikā ģimene dzīvojusi Kuldīgā, vēlāk pārcēlusies uz Rīgu. 1957. gadā beidzis mācības Rozentāla Rīgas mākslas vidusskolā, 1964. gadā absolvējis Latvijas Mākslas akadēmijas Glezniecības nodaļu. No 1968. gada Vasiļevskis piedalījās izstādēs. 1973. gadā kļuva par Latvijas Mākslinieku savienības biedru.

Gleznojis klusās dabas, ainavas un portretus. Distancējoties no sava laika latviešu mākslas tradīcijām, kopā ar domubiedriem Imantu Lancmani, Maiju Tabaku un citiem izveidojis t.s. "franču grupu", kas meklēja iedvesmu franču glezniecībā, Eiropas mākslas tradīcijās, kā arī dabas studijās. Vasiļevska darbiem lakoniska kompozīcija, atturīgs, niansēts kolorīts, tiem raksturīga meditatīva, apcerīga noskaņa.


Valdis Zariņš

Valdis Zariņš (dzimis , miris ) bija latviešu vijolnieks.

1964. gadā absolvējis Latvijas konservatoriju. No 1969. līdz 1976. gadam bijis vijolnieks un koncertmeistars Latvijas Filharmonijas kamerorķestrī. No 1967. līdz 2003. gadam darbojies Latvijas Nacionālajā simfoniskajā orķestrī kā vijolnieks, no 1976. līdz 2003. gadam bija arī koncertmeistars. Darbojies arī Norvēģijas pilsētas Bergenas simfoniskajā orķestrī kā vijolnieks un koncertmeistars. 1969. gadā uzsāka pedagoga darba gaitas Latvijas konservatorijā (vēlāk Latvijas Mūzikas akadēmija).

1975. gadā Zariņš saņēmis Latvijas PSR Nopelniem bagātā skatuves mākslinieka goda nosaukums, bet 1978. gadā — Latvijas PSR Tautas skatuves mākslinieka goda nosaukumu. Vairākas reizes saņēmis Lielo mūzikas balvu, 2007. gadā ticis piešķirts ceturtās šķiras Triju Zvaigžņu ordenis.

Miris 2018. gada 30. aprīlī 76 gadu vecumā.


Kārlis Georgs fon Zīverss

Jakobs Kārlis Georgs fon Zīverss (; 1814—1879) bija vācbaltiešu cilmes Latvijas arheologs. Pirmais atklāja krama un kaula darbarīkus akmens laikmeta apmetnē pie Burtnieku ezera un sāka izrakumus Āraišu ezerpilī.